title: Kresttsy

text: Taajama koostuu etupäässä puutarhapalstojen ympäröimistä omakotitaloista sekä matalista kerrostaloista. Holovajoen vasemmalla rannalla sijaitseva keskusta on säilyttänyt alkuperäisen suorakulmaisen asemakaavansa keskusaukioineen.


title: Kresttsy

text: Seudulta on löydetty useita muinaisia asuin- ja hautapaikkoja. Rakennusmuistomerkkejä ovat 1700–1800-luvuilla pystytetyt Katariina II:n matkapalatsi sekä vankila- ja sairaalarakennukset, Pyhän Katariinan katedraali (1777), Pyhän Kolminaisuuden kirkko (1863–1865) sekä vanhat kauppias- ja asuintalot. Historialliset kohteet liittyvät etupäässä toiseen maailmansotaan.


title: Kresttsy

text: Taajamassa on ravintola ja muutama kahvila. Majoituspalveluja tarjoavat hotelli Lesnaja ja motelli Bumer.


title: Arnbjørn Hansen

text: Arnbjørn Hansen (s. 27. helmikuuta 1986) on färsaarelainen jalkapalloilija, pelipaikaltaan hyökkääjä. Hansen on pelannut vuodesta 2004 lähtien kotisaarillaan EB/Streymurin joukkueessa. Toukokuussa 2008 hän kävi Tanskassa Odensen testissä, mutta ei saanut sopimusta. Hansen kuuluu myös Färsaarten maajoukkueen miehistöön.


title: Demjanskin piiri

text: Demjanskin piiri () on kunnallishallintoalue Novgorodin alueella Venäjällä. Vuonna 1927 perustetun piirin pinta-ala on 3 199 neliökilometriä. Asukkaita on 13 000 henkeä (vuonna 2010).


title: Demjanskin piiri

text: Novgorodin alueen kaakkoisosassa sijaitseva piiri rajoittuu etelässä Novgorodin alueen Marjovon, lännessä Staraja Russan ja Parfinon, pohjoisessa Kresttsyn ja koillisessa Valdain piireihin sekä idässä ja kaakossa Tverin alueeseen. Pinta-alasta 64,4 % on metsää, 16,7 % maatalousmaata, 13,4 % luonnonsuojelualuetta ja 4,1 % asuinaluetta.


title: Demjanskin piiri

text: Seutu kuuluu Valdain ylängön ja Ilmajärven alangon siirtymäalueeseen. Tärkeimmät joet ovat Javon, Pola ja Polomet. Suurimmat järvet ovat piirin itäosassa sijaitsevat Seliger ja Veljo. Hyötykaivannaisiin kuuluvat hiekka, sora, savi, karbonaattimineraalit ja sapropeeli. Piirin alueella sijaitsee osa Valdain kansallispuistosta.


title: Demjanskin piiri

text: Piiriin kuuluu Demjanskin kaupunkikunta ja seitsemän maalaiskuntaa: Iljina Gora, Jamnik, Knevitsy, Lytškovo, Peski, Polnovo ja Žirkovo. Hallinnollinen keskus on Demjanskin kaupunkimainen taajama, josta on 181 kilometriä alueen pääkaupunkiin Novgorodiin. Bolšije Lukin, Dubrovin, Filippova Goran, Nikolskojen, Novyi Skrebelin, Šiškovon, Tarasovon, Tšornyi Rutšein, Veliki Zahodin ja Votolinon maalaiskunnat lakkautettiin vuonna 2010.


title: Demjanskin piiri

text: Demjanskin taajama on piirin ainoa kaupunkiasutus. Kaupunkiväestön osuus piirin asukasluvusta on 41,3 % (vuonna 2010). Asutuskeskuksia on yhteensä 242.


title: Demjanskin piiri

text:
Asukasluvun kehitys
Novgorodin Derevan viidennekseen kuulunut Demonin (Demjanin) rajalinnoitus mainitaan ensimmäisen kerran Venäjän kaupunkien luettelossa vuonna 1406. Linnoitus hävitettiin Iivana III:n aikana, ja 1500-luvulla sen paikalle kehittyi Demjanskin pogosta, joka myöhemmin kuului Novgorodin läänin Staraja Russaan kihlakuntaan. Vuonna 1824 siitä tuli kaupunki ja kihlakunnan keskus. Vuonna 1927 Demjansk alennettiin kyläksi, mutta se säilytti asemansa piirikeskuksena. Toisen maailmansodan aikana seudulla käytiin verinen Demjanskin mottitaistelu. Vuonna 1960 Demjansk sai kaupunkimaisen taajaman statuksen.


title: Demjanskin piiri

text: Demjanskista on maantieyhteydet Staraja Russaan, Valdaihin ja Marjovoon. Piirin pohjoisosan kautta kulkee Bologojen ja Dnon välinen rautatie, jolla on Lytškovon asema.


title: Demjanskin piiri

text: Paikallisista elinkeinoista tärkeimpiä ovat julkiset palvelut, kauppa (13,8 %), jalostus (10,9 %) ja maatalous (9,6 %). Piirissä toimii maatalous-, metsä- ja puunjalostusyrityksiä sekä elintarviketeollisuutta. Neljäsosa työvoimasta työskentelee piirin ulkopuolella ja viidesosa työikäisistä ei käy ansiotöissä.


title: Demjanskin piiri

text: Piirissä toimii 16 lastentarhaa, 13 yleissivistävää koulua ja ammattikoulu. Sosiaali- ja terveyspalveluihin kuuluu piirisairaala, kaksi paikallissairaalaa, 15 lääkintäasemaa, ensiapuasema, sosiaalipalvelukeskus, lastenkoti ja vanhainkoti. Kulttuurilaitoksia ovat piirin kulttuuri- ja vapaa-ajankeskus, sen 20 haaraosastoa, piirin keskuskirjasto, 18 sivukirjastoa sekä kotiseudun historian keskus, jolla on kolme haaraosastoa.. Piirissä on viisi toimivaa kirkkoa ja neljä tsasounaa. Paikallislehtenä ilmestyy "Avangard".


title: Demjanskin piiri

text: Seudulla on paljon muinaisia asuin- ja hautapaikkoja sekä uhrikiviä. Veljojärven ja Javonjoen rannalla sijaitsee kolme muinaislinnaa. Rakennusmuistomerkkehin kuuluvat 1800–1900-lukujen vaihteesta peräisin olevat Demjanskin julkiset rakennukset, Iljina Goran, Kipinon, Petrovskojen, Rabežan ja Šiškovon kirkot, Demjanskin, Dubkin, Pustoškan ja Staryi Skrebelin tsasounat, Jermakovon, Nikolskojen, Ostrovin ja Petrovskojen kartanoalueet, Nikolskojen kalanviljelylaitos ja Lavrovon naisluostari. Piirissä on lukuisia toisen maailmansodan muistomerkkejä.


title: Demjanskin piiri

text: Demjanskissa toimii pieni hotelli. Seligerjäven rannalla on viisi lomakylää.


title: Kameo: Elements of Power

text: Kameo: Elements of Power on Raren kehittämä ja Microsoft Game Studiosin julkaisema toimintaseikkailupeli. Peli julkaistiin Xbox 360:lle konsolin julkaisun yhteydessä loppuvuodesta 2005.


title: Kameo: Elements of Power

text: "Kameo: Elements of Powerin" kehitys alkoi jo noin vuonna 2001 Nintendo GameCubelle. Kun Microsoft osti Raren vuonna 2002, tuotanto siirrettiin ensin Xboxille, mutta lopulta "Kameosta" päätettiin tehdä yksi Xbox 360:n julkaisupeleistä.


title: Kameo: Elements of Power

text: Pelin päähenkilönä on nuori Kameo-haltija, joka voi tarvittaessa muuntautua erilaisten elementaalisotureiden muotoon. Hänen tavoitteenaan on pysäyttää peikkokuningas Thorn.


title: Mustalampi (Utajärvi)

text: Mustalampi eli Mustanjärvi on pieni järvi Utajärven kunnan Sanginkylässä.


title: Mustalampi (Utajärvi)

text: Järvi sijaitsee Sanginkylässä seututie 837:n varrella olevalta Harjun törmältä kilometrin verran länteen, kapean kannaksen erottamana tien vieressä olevasta Valkiaisjärvestä. Sen laskujoki on pohjoiseen menevä Mustanoja, joka laskee Palosenojan ja Peuraojan kautta Kiiminginjokeen. Järveen ei laske ojia tai jokea, vaan se saanee vetensä lähteistä ja lounaisrannan suolta.


title: Mustalampi (Utajärvi)

text: Mustalampi on saanut nimensä järven kaakkoisrannan Mustan talosta, joka on vanha asuinpaikka. Vastarannalla on alun perin Mustan torppa Ojala ja Hautala. Lähellä Mustaa on lisäksi jo hävinnyt Lepikon torpan alue. Nykyään järven rannalla on myös neljä kesämökkiä. Talojen entisten peltojen ohella järven ranta muodostuu Ojalan- ja Mustankankaista luoteisreunan pientä suoaluetta lukuun ottamatta. Mustalampi on matala ja tummavetinen ja siinä kasvaa paikoin tiheästi ulpukkaa. Kaloina ovat tyypilliset hauki, ahven ja särki. Aikanaan järvi oli talvisen kulkureitin varrella Sanginjärveltä koilliseen Juorkunan suuntaan tai Mustan talosta Uhrikankaan kautta Tervolankylään. Tästä on yhä merkkinä Rasinkankaan kautta järvelle lännestä päin tuleva polku, vaikka tämä kulkuyhteys on jo poistunut lähes kokonaan käytöstä.


title: Färsaarten kruunu

text: Färsaarten kruunu (fääriksi "føroysk króna", tanskaksi "færøsk krone") on Färsaarilla käytettävä rahayksikkö. Se jakaantuu sataan äyriin ("oyra").


title: Färsaarten kruunu

text: Färsaarten kruunu on sidoksissa Tanskan kruunuun, eikä ole itsenäinen rahayksikkö. Sillä ei ole omaa ISO 4217 -standardin valuuttakoodia. Färsaarilla otettiin oma raha käyttöön vuonna 1940, kun saksalaiset olivat miehittäneet Tanskan ja valuuttojen haluttiin kehittyvän markkinoilla toisistaan itsenäisesti. Tuolloin seteleihin painettiin teksti, jonka mukaan ne käyvät maksuvälineinä vain Färsaarilla. Pian Färsaarten kruunu sidottiin Englannin puntaan suhteessa jossa yksi punta vastasi 22,4 kruunua. Vuonna 1949 se sidottiin Tanskan kruunuun.


title: Färsaarten kruunu

text: Tanskan setelit eivät enää nykyisin ole laillisia maksuvälineitä Färsaarilla. Seteleitä voi vaihtaa vapaasti Tanskan pankissa ja Färsaarten pankissa. Färsaarilla kolikot ovat samoja kuin Tanskassa.


title: Illyricum

text: Illyricum oli Rooman valtakunnan provinssi. Se sijaitsi Adrianmeren koillis- ja itärannikolla, suunnilleen nykyisen Kroatian ja Albanian alueella. Provinssi korvasi aiemman Illyrian kuningaskunnan, jonka viimeinen kuningas Gentius kukistettiin kolmannen makedonialaissodan jälkeen 160-luvulla eaa. Vasta roomalainen kenraali ja myöhemmin keisari Tiberius onnistui kukistamaan täysin illyrialaiset ensimmäisellä vuosisadalla. Myöhäisantiikin aikana monet illyrialaiset sotapäälliköt toimivat Rooman keisareina.


title: Valdain piiri

text: Valdain piiri () on kunnallishallintoalue Novgorodin alueella Venäjällä. Vuonna 1927 perustetun piirin pinta-ala on 2 701,63 neliökilometriä. Asukkaita on 26 500 henkeä (vuonna 2010).


title: Valdain piiri

text: Novgorodin alueen kaakkoisosassa sijaitseva Valdain piiri rajoittuu lounaassa Demjanskin, luoteessa Kresttsyn ja koillisessa Okulovkan piireihin sekä idässä Tverin alueeseen. Pinta-alasta 36,1 % on luonnonsuojelualuetta, 25,3 % metsää ja 23,4 % maatalousmaata.


title: Valdain piiri

text: Seutu kuuluu Valdain ylänköön. Sen maisemaa leimaavat jääkauden muovaamat harjut ja niiden välissä sijaitsevat lukuisat järvet. Piirin alueella sijaitsevat Novgorodin alueen korkeimmat kohdat Ryhoža (296 metriä) ja Orehovna (288 metriä). Tärkeimmät joet ovat Polomet ja Lonnitsa ja suurimmat järvet Valdaiskoje, Berezai ja Veljo. Valdain kansallispuisto käsittää yli kolmasosan piirin pinta-alasta.


title: Valdain piiri

text: Piiriin kuuluu Valdain kaupunkikunta sekä kahdeksan maalaiskuntaa: Ivantejevo, Jaželbitsy, Jedrovo, Korotsko, Kostkovo, Ljubnitsa, Roštšino ja Semjonovštšina. Hallinnollinen keskus on Valdain kaupunki, josta on 142 kilometriä alueen pääkaupunkiin Novgorodiin.


title: Valdain piiri

text: Valdai on piirin ainoa kaupunkiasutus. Siellä asuu 60,8 % piirin väestöstä. Asutuskeskuksia on yhteensä 184.


title: Valdain piiri

text:
Asukasluvun kehitys
Seudulla on asunut Käkisalmen läänistä 1600-luvulla Venäjälle siirtynyt karjalaisryhmä valdainkarjalaiset, joka venäläistyi 1900-luvun aikana. Jakonovossa toimi vuosina 1931–1939 karjalainen kansallinen kyläneuvosto. Viimeiset karjalan kielen puhujat asuivat 1980-luvulla nykyisen Jedrovon kunnan Markovossa.


title: Valdain piiri

text: Novgorodin Derevan viidennekseen kuulunut Valdain kylä mainitaan ensimmäisen kerran vuonna 1495. Sen kehitys perustui Moskovan ja Novgorodin sekä myöhemmin Pietarin väliseen maantieliikenteeseen. 1600-luvun puolivälissä Valdaiskojejärven saarelle syntyi Iverskin luostari. Vuonna 1770 perustettiin Valdain kaupunki, josta tuli Novgorodin lääniin kuuluneen kihlakunnan keskus.


title: Valdain piiri

text: Vuonna 1927 muodostettiin aluksi Leningradin alueen Borovitšin piirikuntaan kuulunut Valdain piiri. Vuonna 1944 se liitettiin vasta perustettuun Novgorodin alueeseen. Vuonna 1963 muodostettiin Valdain maaseutupiiri ja Valdain kaupunki siirrettiin Kresttsyn teollisuuspiirin alaisuuteen. Jako maaseutu- ja teollisuuspiireihin lakkautettiin vuonna 1965.


title: Valdain piiri

text: Valdain kautta kulkee Moskovan ja Pietarin välinen M10-valtatie sekä Bologojen ja Dnon välinen rautatie.


title: Valdain piiri

text: Paikallisista elinkeinoista tärkeimpiä ovat erilaiset julkiset palvelut ja hallinto, pienyrittäjyys (28,2 % vuonna 2009) ja jalostus (9 %). Piirissä toimii kone- ja laiteteollisuutta, metsä- ja elintarviketeollisuutta, Valdain suurkanala sekä muutamia maatalousyrityksiä. Noin kymmenesosa työvoimasta työskentelee piirin ulkopuolella ja lähes kolmasosa työikäisistä ei käy ansiotöissä.


title: Valdain piiri

text: Piirissä toimii 14 lastentarhaa, 11 yleissivistävää koulua, neljä lasten täydennyskoulutuslaitosta ja kaksi keskiasteen oppilaitosta. Terveyspalveluihin kuuluu kaksi sairaalaa, kolme poliklinikkaa ja lääkärin vastaanottoa, kymmenen lääkintäasemaa ja ensiapuasema. Piirissä toimii aluetason parantola ja mielisairaala. Kulttuurilaitoksia ovat piirin kulttuuritalo ja kirjastolaitos haaraosastoineen, elokuva- ja konserttisali sekä kaksi museota.


title: Valdain piiri

text: Seudulla sijaitsee lukuisia muinaisia asuin- ja hautapaikkoja sekä uhrikiviä. Jaželbitsyn, Jedrovon ja Selištšen lähellä on neljä muinaislinnaa. Rakennusmuistomerkkeihin kuuluvat Iverskin luostari, Valdain kaupungin kirkot sekä vanhat julkiset rakennukset ja asuintalot, maaseudun kirkot, tsasounat ja kartanoalueet sekä Jaželbitsyn ja Jedrovon matkapalatsit. Piirissä on useita toisen maailmansodan muistomerkkejä.


title: Valdain piiri

text: Valdain ylänkö on suosittu matkailukohde ja lomanviettopaikka. Luonnonkohteista tärkeimmät on Valdaiskojejärvi ja siihen salmen kautta liittyvä Užinjärvi. Valdain kansallispuistossa käy vuosittain lähes 60 000 vierailijaa. Valdain kaupungilla on historiallisen kaupungin status. Siellä toimii historiallinen museo ja kellomuseo. Historiallisista nähtävyyksistä merkittävin on Iverskin luostari. Seudulla on useita hotelleja ja lomakyliä.


title: Valdain ylänkö

text: Valdain ylänkö eli Valdai (; Валда́й) on Keski-Venäjän tasangon luoteisosassa Leningradin, Novgorodin, Pihkovan, Smolenskin ja Tverin alueilla sijaitseva ylänkö, jonka pituus on yli 600 kilometriä, keskikorkeus 150–250 metriä ja korkein huippu 343 metriä merenpinnan yläpuolella. Ylänkö toimii Volgan, Väinäjoen, Ilmajärven (Laatokan) vesistöjen vedenjakajana. Seudulla on runsaasti havumetsiä, soita ja järviä.


title: Valdain ylänkö

text: Monien kielentutkijoiden mukaan nimitys Valdai perustuu itämerensuomalaiseen sanaan "valta".


title: Valdain ylänkö

text: Valdain kaupunki ja sitä ympäröivä jääkauden muodostama kukkulainen järvi- ja metsäalue on suosittu matkailukohde. Okovin metsä oli varhaisella keskiajalla koko Rusin maantieteellinen keskipiste.


title: Valdain ylänkö

text: Alueella sijaitsee vuonna 1990 perustettu Valdain kansallispuisto.


title: Valdain ylänkö

text: Seudulla on asunut Käkisalmen läänistä 1600-luvulla Venäjälle siirtynyt karjalaisryhmä Valdain karjalaiset, joka venäläistyi 1900-luvun aikana.


title: Allan Davis

text: Allan Davis (s. 27. heinäkuuta 1980 Queensland, Australia) on australialainen maantiepyöräilijä.


title: Allan Davis

text: Davis aloitti kilpailemisen 10-vuotiaana Queenslandin paikallisissa rata- ja maantiekilpailuissa. Pyöräily oli Davisille ja hänen isoveljelleen Scottille luonnollinen lajivalinta, sillä hänen isänsä ja isoisänsä olivat hyviä kansallisen tason pyöräilijöitä. Juniorivuosina Davis keskittyi pitkälti ratapyöräilyyn, koska Australia oli lajin johtava maa tuohon aikaan. Kun hän muutti australialaisen amatöörijoukkueen mukana Italiaan harjoittelemaan ja kilpailemaan, hän tajusi että maantiepyöräily oli se laji, johon hän halusi keskittyä.


title: Allan Davis

text: Davis solmi ensimmäisen ammattilaissopimuksensa Manolo Saizin johtaman ONCE-Eroski-joukkueen kanssa. Hän ajoi samassa, myöhemmin Liberty Seguroksena ja Astanana tunnetussa joukkueessa vuoden 2006 loppuun asti.


title: Allan Davis

text: Liberty Seguroksen vuosina Davis vakiinnutti asemansa yhtenä nopeimmista kirimiehistä ajaen hyviä sijoituksia eri kilpailuissa. Vuoden 2004 maailmanmestaruuskilpailuissa hän oli lähellä mitalia, mutta väitti Luca Paolinin kyynärpäätaktiikan loppukirin aikana vieneen häneltä mahdollisuuden mitaliin. Davis sijoittui viidenneksi.


title: Allan Davis

text: Davisin nimi liitettiin vuonna 2006 julki tulleeseen Operaatio Puerto -dopingskandaaliin. Espanjalainen tuomioistuin kuitenkin vapautti Davisin epäilyistä 26. heinäkuuta. Myös Australian pyöräilyliitto aloitti tapauksen johdosta tutkinnan, jonka tuloksena se vapautti Davisin epäilyistä joulukuussa. Vapauttavien päätösten jälkeen Davis solmi sopimuksen Discovery Channel -joukkueen kanssa.


title: Allan Davis

text: Davisillä oli kovista näytöistään huolimatta suuria vaikeuksia löytää itselleen uutta joukkuetta kaudelle 2008, kun Discovery Channel päätti toimintansa kauden 2007 jälkeen. Suurimpana syynä tähän oli se, että hänen nimensä oli liitetty Operaatio Puertoon. Vuoden 2008 ensimmäisen ProTour-kilpailun, Tour Down Underin aikana kansainvälisen pyöräilyliiton UCIn australialainen varapuheenjohtaja antoi voimakkaan tukensa Davisille ja lupasi, että hänen tapauksensa käsitellään loppuun myös UCIssa pikimmiten, jotta Davis voi vapaasti etsiä itselleen uutta joukkuetta. Maaliskuussa Davis solmi sopimuksen virolaisen Professional Continental -tason Mitsubishi-Jartazi -joukkueen kanssa. Elokuussa Quick·Step ilmoitti solmineensa sopimuksen Davisin kanssa, jonka mukaan hän siirtyy ajamaan Quick·Stepiin jo syyskuun alusta lähtien. Kausilla 2010–2011 hän edusti Astanaa. Hän sai Thor Hushovdin ja Matti Breschelin jälkeen pronssia Melbournen MM-kilpailuissa 2010. Viimeisinä ammattilaiskausinaan 2012–2013 hän edusti Orica-GreenEDGE-joukkuetta. Hän sijoittui Valkenburgin MM-kilpailujen maantieajossa kuudenneksi.


title: Allan Davis

text: Allanin isoveli Scott on myös kilpapyöräilijä.


title: Tervaväylän koulu

text: Tervaväylän koulu on valtion erityiskoulu Oulussa. Koulu antaa perusopetusta luokka-asteilla 1–9. Koulu palvelee koko Pohjois-Suomea. Tervaväylän koulu syntyi vuonna 2007, kun kaksi vanhaa valtion erityiskoulua, Lohipadon koulu ja Merikartanon koulu, yhdistettiin hallinnollisesti. Käytännössä koulut jatkavat uuden koulun yksikköinä. Merikartanon yksikkö on lähinnä kuulovammaisten koulu ja Lohipadon yksikkö on vaikeasti liikuntavammaisten koulu. Yhteensä koulussa opiskelee noin sata oppilasta. Rehtori Jaakko Viitasaari.


title: Tervaväylän koulu

text: Merikartanon yksikkö sijaitsee Länsi-Tuirassa Tuiranpuiston laitamilla. Valtio perusti "Oulun kuuromykkäin koulun" vuonna 1898. Koulu toimi aluksi väliaikaisissa tiloissa eri puolilla kaupunkia. Oma koulutalo valmistui Tuiraan vuonna 1902. Samana vuonna valmistui myös koulun asuntolarakennus. Rehtorin asuintalo valmistui vuonna 1910. Kaikki rakennukset on suunnittelut arkkitehti Theodor Granstedt Yleisten rakennusten ylihallituksessa. Koulu toimii edelleen samoissa tiloissa.


title: Tervaväylän koulu

text: Koulu vaihtoi nimensä "Oulun kuurojen kouluksi" vuonna 1961 ja "Oulun kuulovammaisten kouluksi" vuonna 1985.


title: Tervaväylän koulu

text: Tervaväylän koulun Lohipadon yksikkö sijaitsee uusissa tiloissa Oulun keskustassa Myllytullissa Oulun kansainvälisen koulun naapurissa. Uusiin tiloihin koulu muutti syksyllä 2009.


title: Tervaväylän koulu

text: "Oulun Raajarikkoisten Lastenkotiyhdistys" perustettiin 1891. Lastenkodissa pidettiin alusta alkaen kotikoulua. Varsinainen koulutoiminta alkoi kuitenkin vasta 1960, jolloin valtioneuvosto myönsi yhdistyksen koululle toimiluvan. Koulun nimi vaihtui Lohipadon kouluksi vuonna 1974, ja samalla yhdistyskin muutti nimensä Lohipadon Koulun Kannatusyhdistykseksi. Lohipadon koulusta tuli valtion erityiskoulu 1. elokuuta 1976.


title: Jeff Flake

text: Jeffry ”Jeff” Flake (s. 31. joulukuuta 1962) on yhdysvaltalainen republikaanisen puolueen poliitikko. Hän oli Arizonan senaattori vuodesta 2013 vuoteen 2019. Aiemmin hän toimi Yhdysvaltain edustajainhuoneen jäsenenä edustaen Arizonan ensimmäistä (2001–2003) ja kuudetta (2003–2013) vaalipiiriä.


title: Jeff Flake

text: Flake syntyi Snowflakessa, Arizonassa. Hänen esi-isänsä oli tunnettu varhainen mormoni William J. Flake. Jeff Flake itsekin on mormoni, joka suoritti lähetystyönsä Zimbabwessa ja Etelä-Afrikassa. Hänen setänsä oli poliitikkokollega Jake Flake.


title: Jeff Flake

text: Flake valmistui Brigham Youngin yliopistosta. Hänellä on Cheryl-vaimo ja lapsia.


title: Valkiaisjärvi (Utajärvi)

text: Valkiaisjärvi eli Valkeisjärvi tai Valkeinen on pieni kirkasvetinen järvi Utajärven kunnan Sanginkylässä.


title: Valkiaisjärvi (Utajärvi)

text: Järvi sijaitsee seututien 837 varrella, Puutturintien risteyksestä noin kilometri Puolangalle päin tien vasemmalla puolella. Järvellä ei ole laskujokea, vaan siitä lähtee pelkästään pieni etelään Vaarnikkasuolle laskeva Pouhuoja. Hiekkapohjainen järvi saanee vetensä lähteistä.


title: Valkiaisjärvi (Utajärvi)

text: Valkiaisjärvi on Mustalammen ohella ollut pääosin kylän vanhan asuinpaikan eli Mustan talon mailla. Järven etelärannan nykyisen virkistysalueen paikalle perustettiin kuitenkin isossajaossa Hiltulan eli Määtän tila vuonna 1842. Vaikka Hiltula on jo hävinnyt, Valkiaisjärven rannat eivät ole jääneet autioksi, koska siellä on kylän tihein kesämökkiasutus.


title: Valkiaisjärvi (Utajärvi)

text: Järven kirkasvetisyyden lisäksi tähän lienee vaikuttanut, että sen rannat ovat kuivaa kangasmaata lounaisnurkan pientä rämettä lukuun ottamatta. Matalan ja vähäravinteisen järven luonnollinen kalakanta on lähinnä pientä ahventa, mutta siihen on istutettu virkistyskalastajille sekä kirjolohta että siikaa.


title: Valkiaisjärvi (Utajärvi)

text: Valkiaisjärven kaakkoisrannalla seututien 837 varrella on ollut pitkään Sanginkylän uimaranta, aiemmin myös tanssilava, jonka on korvannut Valkeisen virkistysalue. Virkistyalueella on uimaranta, soudettavana lauttana toimiva laituri, lentopallokenttä, kioski, kota sekä laavu. Alueeseen kuuluu myös erillinen vuokrakota saunoineen ja laavuineen. Järveen on istutettu virkistyskalastajia varten kirjolohta ja siikaa. Kalastajille on vuokrattavissa soutuveneitä, rantakodassa on lupa-automaatti.


title: Kärpästen torjunta

text: Kärpästen torjunta on kärpästen hävittämistä esimerkiksi asuintiloista tai eläinsuojista erilaisin laittein. Kärpäspaperi on ollut perinteinen keino, uudempia tulokkaita ovat sähköiset kärpässiepparit.


title: Kärpästen torjunta

text: Kärpäslätkä on kärpästen ja muiden hyönteisten surmaamiseen suunniteltu lyömäase. Kärpäslätkä koostuu yleensä joustavasta muovivarresta ja muovisesta ohuen littanasta päästä. Aiemmin kärpäslätkän varsi oli usein puuta tai metallia ja itse lätkäosa kovaa nahkaa. Ideana on huitaista kärpäslätkällä kärpästä siten, että kärpänen liiskaantuu kuoliaaksi kärpäslätkän alle. Nykyään on olemassa myös paristoilla toimivia sähköisiä kärpäslätkiä. Monet yritykset jakavat myös asiakkailleen logollaan varustettuja mainoskärpäslätkiä.


title: Syyrian jalkapallomaajoukkue

text: Syyrian jalkapallomaajoukkue edustaa Syyriaa jalkapallon maajoukkuekilpailuissa.


title: Syyrian jalkapallomaajoukkue

text: Syyriassa ei ole omaa ammattilaisliigaa, ja maajoukkue koostuu täysin amatööripelaajista. Joukkue tunnetaan hyökkäävästä pelitavastaan ja sinnikkyydestään sekä fanaattisesta kotiyleisöstään. Syyria on ollut parhaimmillaan FIFA-rankingissa sijalla 78 elokuussa 1993. Vuosina 1958-61 Syyria oli osa Yhdistynyttä arabitasavaltaa, jolla oli myös yksi yhteinen jalkapallomaajoukkue.


title: Syyrian jalkapallomaajoukkue

text: Syyria ei ole koskaan selviytynyt maailmanmestaruuskilpailujen lopputurnaukseen. Lähimmillään se oli MM-kisapaikkaa 1986 MM-kisoihin edettyään jatkokarsinnan viimeiselle kierrokselle, missä se kuitenkin kärsi tappion Irakille. 1966 MM-kisojen karsinnoissa Syyria osallistui Euroopan maanosaliiton karsintoihin, mutta vetäytyi liityttyään Afrikan maitten boikottiin karsintasysteemiä kohtaan.


title: Syyrian jalkapallomaajoukkue

text: Aasian mestaruuskisoihin Syyria on selviytynyt neljä kertaa (1980, 1984, 1988 ja 1996), mutta joka kerralla taival päättyi alkuotteluihin.


title: Syyrian jalkapallomaajoukkue

text: Vuosina 1940–2005 Syyria voitti pelaamistaan 385:stä maaottelusta 280, pelasi tasan 101 ja hävisi 64. Se teki otteluissa 409 maalia ja päästi omiin 385.


title: Propreettori

text: Propreettori ( < "pro praetore" ’preettorin sijasta’) oli roomalainen virkamies, jonka preettorikautta oli jatkettu erityisellä lailla ("prorogatio imperii"). Puunilaissotien aikana ja 100-luvulla eaa. näin toimittiin varsin harvoin. Myöhemmin propreettorit toimivat yleensä provinssien käskynhaltijoina.


title: Wilfried Martens

text: Wilfried Achiel Emma Martens (19. huhtikuuta 1936 Sleidinge – 9. lokakuuta 2013 Lokeren) oli belgialainen poliitikko. Hän kuului kristillisdemokraattiseen Christen-Democratisch en Vlaams -puolueeseen (CD&V). Hän toimi puolueen johdossa vuosina 1972–1979, jolloin käytössä vielä oli vanha nimi Christelijke Volkspartij (CVP).


title: Wilfried Martens

text: Martens oli Belgian pääministerinä 1979–1981 ja 1981–1992. Hän oli maansa edustajainhuoneen jäsen vuosina 1974–1991 ja sitten senaattori vuoteen 1994. Hän istui vuosina 1994–1999 Euroopan parlamentin jäsenenä.


title: Wilfried Martens

text: Martens johti Euroopan kansanpuoluetta vuodesta 1990 kuolemaansa asti vuoteen 2013.


title: Avohakkuu

text: Avohakkuu on metsänuudistamisen menetelmä, jossa metsikkökuviolta kaadetaan kaikki tai lähes kaikki hakkuualueen puut .


title: Avohakkuu

text: Suomessa on yleisesti käytössä metsänhoidon tapa, jossa metsää hoidetaan päätehakkuuseen katkeavin, kiertoajaksi kutsutuin jaksoin. Metsän kiertoajassa avohakkuu on lyhytaikainen vaihe, 1-3 vuotta. Suomessa voimassa olevassa PEFC-metsäsertifioinnissa edellytetään 5–10 säästöpuun jättämistä kaatamatta jokaiselle avohakatulle hehtaarille. Säästöpuita ei saa viedä koskaan pois metsästä. Suomen talousmetsistä yli 95 prosenttia on PEFC-sertifioitu.


title: Avohakkuu

text: Kun harsintametsätaloudesta luovuttiin vuosina 1949-50, siirryttiin metsikkö kohtaiseen tarkasteluun. Tässä yhteydessä avohakkuita alettiin perustella pääosin neljällä myytillä, jossa avoimeksi hakkaamista verrattiin luontaiseen metsän kehitykseen. Ensimmäisen harhakäsitys muodostui kun perusteltiin metsäpalon polttavan kaikki metsän puut, jolloin syntyy luonnollinen avohakkuu. Metsäpaloja on kuitenkin erityyppisiä ja niissä eivät tuhoudu kaikki puut. Toinen myytti liittyy metsäpalon jälkeisen metsän tasaikärakenteisuuteen. Kolmannen myytin muodostaa käsitys että luonnontilainen metsää muodostuu vanhetessaan yhden puulajin metsäksi. Neljäs perustelu on luonnontilaisen metsän häiriödynamiikan liiallinen yksinkertaistaminen.


title: Avohakkuu

text:
Nykypäivän metsänhoidossa avohakkuu on yksi metsänuudistamisen menetelmä muiden joukossa
. Avohakkuiden lisäksi metsää voidaan uudistaa myös luontaisilla menetelmillä, tai metsää voidaan kasvattaa eri-ikäisrakenteisena. Metsäpolitiikka, metsänhoidon suositukset ja käytännöt kannustavat monipuoliseen metsänhoitoon ja metsien monimuotoisuuden säilyttämiseen osana metsätaloutta
.


title: Avohakkuu

text: Avohakkuuta tehdään yleensä alueilla, joissa pääosa metsästä on jo ohittanut voimakkaan kasvun vaiheen. Sitä ennen on usein tehty yksi tai useampia harvennushakkuita.


title: Avohakkuu

text: Metsänhoitoa ja metsänomistajan velvollisuuksia  säädellään Suomessa etenkin metsälaissa  Metsälain mukaan uusi taimikko on perustettava uudistushakkuun jälkeen. Luontaista uudistamista käytettäessä uuden, kehityskelpoisen taimikon tulisi syntyä Etelä-Suomessa 5 vuodessa hakkuun jälkeen, Pohjois-Pohjanmaalla ja Kainuussa 7 vuodessa ja Lapissa 10 vuodessa. Taimikon perustamista koskevat toimenpiteet on saatettava loppuun viiden vuoden kuluessa uudistushakkuun aloittamisesta tai kolmen vuoden kuluessa uudistushakkuun päättymisestä. Tämä metsän uudistamisvelvollisuus koskee kaikkia metsänomistajia. Metsälaki antaa metsänomistajalle vapauden valita kiertoajan pituuden.


title: Avohakkuu

text: Tohtori Tapio Klenin mukaan avohakkuilla on negatiivisia vaikutuksia ympäristöön ja metsien rinnakkaiskäyttöön. Esimerkiksi mustikka kuolee avohakkuiden seurauksena palaten metsään vasta 40 vuoden kuluttua. Nettomääräisesti puolet mustikkametsistä onkin kadonnut metsänhoidon seurauksena viimeisen 50 vuoden aikana.


title: Avohakkuu

text: Metsäntutkimuslaitoksen emeritustutkija Simo Hanneliuksen mukaan avohakkuut ovat luonnonmukaisia aiemmin yleisten metsäpalojen mukaelmia ja edesauttavat mustikka- ja puolukkasatoja, päiväperhosia, kukkaketoja ja ylipäänsä valoa kaipaavia kasveja, myös pioneerikasveja. Esimerkiksi avohakatulle alueelle tulevat jäkälät tuovat maaperään typpeä.


title: Avohakkuu

text: Avohakkuu huonontaa maisemaa tilapäisesti, mutta sitä voi parantaa jättämällä alueelle säästöpuuryhmiä ja kelopuita, kuten nykyään on tapana.


title: Avohakkuu

text: Hanneliuksen mukaan avohakkuiden tuottama tasaikäinen metsä sitoo enemmän hiilidioksidia ja kasvaa nopeammin.


title: Afganistanin valioliiga

text: Afganistanin valioliiga on Afganistanin jalkapallon pääsarja.


title: Afganistanin valioliiga

text: Liigaan osallistuu 12 joukkuetta, jotka pelaavat keskenään yksinkertaisen sarjan. Kaikki ottelut pelataan samalla kentällä, pääkaupunki Kabulin kansallistadionilla. Myös kaikki sarjan joukkueet ovat kabulilaisia. Sarjan tarkoituksena on Afganistanin jalkapalloliiton mukaan parantaa pelien tasoa.


title: Jonas Hydén

text: Jonas Elias Hydén (1. joulukuuta 1896 Tukholma – 18. tammikuuta 1986 Helsinki) oli suomalainen jääkärieversti. Hänen vanhempansa olivat saarnaaja Jonas Arvid Hydén ja Cecilia Andersson. Hänet vihittiin avioliittoon vuonna 1920 Ethel Margaretha Nykoppin kanssa.


title: Jonas Hydén

text: Hydén kirjoitti ylioppilaaksi Helsingin ruotsalaisesta normaalilyseosta vuonna1915 ja liittyi Uusmaalaiseen osakuntaan.


title: Jonas Hydén

text: Hydén liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 31. tammikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Rintamakomennuksensa jälkeen hänet siirrettiin pataljoonan 1. komppaniaan 9. heinäkuuta 1917.


title: Jonas Hydén

text: Hydén saapui Suomeen (Vaasaan) jääkäreiden pääjoukon mukana luutnantiksi ylennettynä 25. helmikuuta 1918. Hänet komennettiin Suomen sisällissotaan ensin komppanianpäälliköksi 2. Jääkärirykmentin konekiväärikomppaniaan, josta hänet siirrettiin 13. maaliskuuta 1918 alkaen adjutantiksi 1. Jääkärirykmentin 3. jääkäripataljoonaan. Hän otti osaa sisällissodan taisteluihin Tampereella, Kämärän kylässä ja asemalla sekä Viipurissa.


title: Jonas Hydén

text:
Määrättiin sisällissodan jälkeen Suomen valkoisen kaartin 1. jääkäripataljoonan adjutantiksi. Siirrettiin 14. elokuuta 1918 1. Divisioonan adjutantiksi, 19. joulukuu 1918 yleisesikuntaupseeriksi saman divisioonan esikuntaan ja 5. 8.1921 Kaartin jääkäripataljoonan konekiväärikomppanian päälliköksi. Komennettiin 23. huhtikuuta 1923 ja siirrettiin 12. syyskuuta 1923 toimistoupseeriksi Yleisesikuntaan. Erosi 16. tammikuuta 1924.
Toimi sen jälkeen Oy Fazerin musiikkikaupan prokuristina ja konttoripäällikkönä sekä v:sta 1932 johtokunnan jäsenenä.
Astui 1. toukokuuta 1933 palvelukseen Suojeluskuntain yliesikuntaan, määrättiin aluksi sotilasohjaajan toimeen ja 16. toukokuuta 1933 viransijaisena hoitamaan intendenttiosaston päällikön tointa, 22. kesäkuuta 1933 vakinaiseen palvelukseen ja hoitamaan sotilasohjaajan tointa sekä 1. helmikuuta 1935 intendenttiosaston päälliköksi. Toiminut 7. kesäkuuta 1937 lähtien Suomen teollisuusliiton puolustusasiain valiokunnan sihteerinä. Sotilashallinnollisen koulun I jakso 1934-1935 ja II jakso 1936.


title: Jonas Hydén

text:
Hydén osallistui talvisotaan intendenttiosaston päällikkönä Kotijoukkojen esikunnassa, missä tehtävässä hän toimi myös välirauhan aikana. Jatkosodan puhjettua hänet komennettiin aluksi samaan tehtävään, kunnes hänet siirrettiin intendentiksi Aunuksen Ryhmään, josta hänet siirrettiin vuonna 1944 huoltopäälliköksi Kotijoukkojen esikuntaan. Vielä samana vuonna hänet siirrettiin Puolustusvoimain Pääesikuntaan päälliköksi 1. intendenttinä. Tehtävästä hän erosi sotien jälkeen ja siirtyi Vakuutusyhtiö Fennia-Patrian apulaisjohtajaksi, kunnes siirtyi vuonna 1946 OY Sako AB:n toimitusjohtajaksi ja palveli yritystä aina vuoteen 1970 saakka.
Hän toimi Helsingin pörssiklubin valtuuston jäsenenä vuodesta 1944 ja Riihimäen Musiikin Ystäväin johtokunnan jäsenenä vuodesta 1946. Metex Osuuskunnan hallituksen jäsenenä hän toimi vuonna 1949 ja Suomen Metalliteollisuusyhdistyksen johtokunnan jäsenenä vuodesta 1949 alkaen. Suomen Metalliteollisuuden Työnantajaliiton johtokunnan jäsenenä hän taasen toimi vuodesta 1949 alkaen ja Suomen Punaisen Ristin Riihimäen alaosaston johtokunnan jäsenenä vuodesta 1946 sekä Riihimäen Rotary klubin presidenttinä hän toimi vuosina 1950–1951. Riihimäen kauppalan kulttuurilautakunnan jäsenenä hän toimi vuodesta 1950 alkaen.


title: UEFA Pro Licence

text: UEFA Pro Licence on Euroopan jalkapalloliiton UEFA:n valmentajalisenssi. Lisenssin suorittaminen vaaditaan pääsarjatason valmentajilta mikäli nämä valmentavat joukkuetta yli 12 viikon ajan. Lisenssin suorittaminen kestää vuoden ajan ja koostuu 240 tunnin opiskelusta, joista 90 käytännön opiskelua. Lisenssiin sisältyy varsinaisen jalkapallovalmentamisen lisäksi myös muita aiheita mm. liittyen seuran hallintoon ja talouteen, urheilulääketieteeseen sekä tiedotusvälineisiin.


title: UEFA Pro Licence

text: Pro Licensen alapuolella ovat A- ja B-lisenssit, joissa painopiste on enemmän varsinaisessa jalkapallovalmennuksessa.


title: Mark Eyskens

text:
Burggraaf Mark Maria Frans Eyskens (s. 29. huhtikuuta 1933) on belgialainen poliitikko ja ekonomi. Hän edustaa maansa kristillisdemokraattista puoluetta, joka vuonna 2001 otti käyttöönsä uuden nimen Christen-Democratisch en Vlaams (CD&V). Eyskens toimi Belgian pääministerinä Wilfried Martensin kausien välissä huhtikuusta joulukuuhun 1981.
Eyskens peri burggraafin eli varakreivin aatelisarvon isältään Gaston Eyskensiltä, joka oli itse aikoinaan toiminut kolmeen otteeseen Belgian pääministerinä. Hän sai vuonna 1998 arvonimen "Minister van Staat".


title: Juan Antonio Rodríguez Villamuela

text: Juan Antonio Rodríguez Villamuela (s. 1. huhtikuuta 1982 Málaga, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Getafea ja on pelipaikaltaan puolustava keskikenttäpelaaja.


title: Juan Antonio Rodríguez Villamuela

text: Rodríguezin kasvattajaseura on Málaga. Hän teki ensimmäiset esiintymisensä seuran edustusjoukkueessa kaudella 2003–2004 ja debytoi Espanjan korkeimmalla sarjatasolla Primera Divisiónissa 28. syyskuuta 2003 ottelussa Espanyolia vastaan. Kaudeksi 2004–2005 hän nousi vakituisesti edustusjoukkueen kokoonpanoon.


title: Juan Antonio Rodríguez Villamuela

text: Málagan pudottua Segunda Divisióniin kauden 2005–2006 päätteeksi Rodríguez siirtyi Deportivo de La Coruñaan. Hän edusti seuraa viiden kauden ajan ja pääsi pelaamaan myös kansainvälisiä otteluita kaudella 2008–2009, kun Deportivo osallistui UEFA-cupiin. Kaudella 2010–2011 joukkue koki kuitenkin Málagan kohtalon. Kaudeksi 2011–2012 Rodríguez siirtyi Getafeen.


title: Per Landgren

text: Per Lennart Landgren (s. 14. tammikuuta 1958 Mariestad) on kristillisdemokraattinen poliitikko Ruotsissa. Hän istui valtiopäivien jäsenenä vuosina 1998–2006. Hän on evoluution epäilijä ja älykkään suunnittelun puolestapuhuja, joka on muun muassa kirjoittanut ruotsalaisten kreationistien "Genesis"-lehteen.


title: Wrexham FC

text: Wrexham Association Football Club (kymriksi "Clwb Pêl-droed Wrecsam") on jalkapalloseura Wrexhamin kaupungista, Walesin pohjoisosista.


title: Wrexham FC

text: Vaikka Wrexham on walesilainen seura, on se pelannut lähes koko historiansa Englannin sarjoissa. Nykyinen sarjataso on konferenssin päädivisioona, jonne se putosi kauden 2007/2008 päätteeksi Englannin kakkosliigasta. Kyseessä on alhaisin sarjataso, jolla joukkue on pelannut sitten sen liittymisen Englannin liigaan vuonna 1921.


title: Wrexham FC

text: Erityisesti Wrexham on saavuttanut menestystä cup-kilpailuissa, joissa se on usein sijoittunut huomattavasti korkeammalle mitä sarjatasonsa puolesta voisi odottaa. Walesin cupin joukkue on voittanut 23 kertaa ja sijoittunut toiseksi 22 kertaa. Eurokentillä joukkueen paras saavutus on selviytyminen puolivälieriin Cup-voittajien Cupissa kaudella 1991/92.


title: Wrexham FC

text: Kotiottelunsa Wrexham pelaa Racecourse Ground -stadionilla. Seuran perinteinen paikallisvastustaja on Chester City, jonka kotikenttä sijaitsee vain 20 kilometrin päässä Englannin puolella rajaa.


title: Womanizer

text: ”Womanizer” on yhdysvaltalaisen poplaulajan Britney Spearsin ensimmäinen single hänen kuudennelta studioalbumiltaan "Circus". Kappale sai Grammy-ehdokkuuden vuoden 2009 parhaasta tanssikappaleesta.


title: Womanizer

text: Nashvilleläinen radioasema laittoi verkkosivuilleen lyhyen pätkän kappaleesta ennen sen aiottua julkaisupäivää. Singlen julkaisupäivää siirrettiin.


title: Womanizer

text: 26. syyskuuta 2008 single kuultiin ensimmäisen kerran radiossa newyorkilaisen radioasema Z100:n soittamana.


title: Womanizer

text: Single julkaistiin kolmena erilaisena versiona.


title: Womanizer

text: Musiikkivideo kuvattiin 25. syyskuuta 2008 Los Angelesin keskustassa. Videon ohjaaja on Joseph Kahn, joka on myös ohjannut Britneyn kappaleiden "Stronger" ja "Toxic" musiikkivideot. Musiikkivideolla Spears nähdään saunassa, vampyyritarjoilijana, toimistonaisena ja auton kuljettajana. Musiikkivideo voitti vuoden 2009 MTV Video Music Awardseissa palkinnon Vuoden Pop-Video.


title: Jealkb

text: Jealkb (ジュアルケービー "juarukeebii") on vuonna 2006 perustettu japanilainen visual kei -yhtye. Yhtyeen seitsemästä jäsenestä viisi ovat Yoshimoto Kogyo alaisuudessa toimineita koomikkoja.


title: Jealkb

text: Itse bändin nimi on jäsenten sisäpiirin vitsi, siirtämällä "ビー" lopusta nimen eteen nimestä tulee visual kei ("biijuarukee")


title: Jealkb

text: Haderu - laulu


title: Jealkb

text: Ediee (ensimmäinen) kitara


title: Jealkb

text: Mofto- (toinen) kitara


title: Jealkb

text: Dunch - basso


title: Jealkb

text: Elsa - rummut


title: Jealkb

text: Chaos - koskettimet/kuoro


title: Jealkb

text: Hideki - viulu/tanssi


title: Jealkb

text: Metronome (31.5.2006)


title: Jealkb

text: Koi Kizu 恋傷 (25.10.2006)


title: Jealkb

text: Julia (29.11.2006)


title: Jealkb

text: Kuroi Sabaku 黒い砂漠 (11.4.2007)


title: Jealkb

text: Chikai (31.10.2007)


title: Jealkb

text: Fly (12.3.2008)


title: Jealkb

text: Hana 花 (11.6.2008)


title: Jealkb

text:
Nageki no Endless (22.10.2008)
Roses (5.16.2007)


title: Jealkb

text: 「狼煙　-NOROSHI-」 (26.11.2008)


title: Urho Hyttinen

text: Urho Ilmari Hyttinen (23. maaliskuuta 1895 Mikkeli – 24. lokakuuta 1973) oli suomalainen jääkärivänrikki. Hänen vanhempansa olivat veturinkuljettaja Petter Hyttinen ja Amanda Åberg. Hänet vihittiin avioliittoon vuonna 1920 Maria Jetsun kanssa.


title: Urho Hyttinen

text: Hyttinen kävi kaksi luokkaa Mikkelin lyseota ja suoritti osittain viidennen luokan samassa koulussa vuonna 1920. Hän suoritti taktiikan soveltamiskurssin Suojeluskuntain päällystökoulussa vuonna 1927 ja Taistelukoulun jalkaväkilinjan vuonna 1930 sekä palosuojelukurssin vuonna 1935.


title: Urho Hyttinen

text: Hyttinen liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 26. syyskuuta 1915, josta hänet laskettiin siviilitöihin 21. kesäkuuta 1916, mutta hänet siirrettiin Altonan työosastoon 8. joulukuuta 1916, mistä hänet laskettiin jälleen siviilitöihin 4. elokuuta 1917.


title: Urho Hyttinen

text: Takaisin Suomeen Hyttinen palasi sisällissodan jälkeen 29. marraskuuta 1918 ja astui armeijan palvelukseen 15. tammikuuta 1919 kersantiksi ylennettynä ja hänet sijoitettiin Itä-Suomen jalkaväkirykmentti n:o 5:een (myöhemmältä nimeltään Pohjois-Savon rykmentti). Hän toimi rykmentissä kulutusaliupseerina 6. komppaniassa ja 1. tammikuuta 1920 alkaen saman komppanian vääpelinä. Armeijasta hän erosi 1. toukokuuta 1922 ja siirtyi suojeluskuntajärjestön palvelukseen ja hänet sijoitettiin paikallispäälliköksi Juvan suojeluskuntaan 1. heinäkuuta 1922 alkaen, josta hänet siirrettiin 1. lokakuuta 1928 alkaen palvelukseen Pohjois-Savon rykmenttiin (minkä myöhempi nimi oli Pohjan rykmentti) ja hänet määrättiin 1. komppanian vääpeliksi.


title: Urho Hyttinen

text: Hyttinen osallistui talvisotaan Jalkaväkirykmentti 37:n 1. pataljoonassa komppanianvääpelinä ja talousupseerina. Välirauhan aikana hänet siirrettiin Jalkaväenkoulutuskeskus 6:n muonittajaksi ja toimi samalla armeijan ruoanpitokurssien opettajana. Jatkosodan puhjettua hänet siirrettiin 32. Talouskomppaniaan osallistuen sotatoimiin Soutjärven alueella. Myöhemmin hänet siirrettiin komppanian esikuntaan talousupseeriksi ja rahastonhoitajaksi, kunnes vuonna 1942 hänet siirrettiin Suojeluskuntajärjestön palvelukseen ja hänet sijoitettiin Pohjois-Savon suojeluskuntapiirin esikuntaan kasarmiupseeriksi ja keräyspäälliköksi. Tässä tehtävässä hän palveli aina sodan päättymiseen saakka, jolloin erosi vakinaisesta palveluksesta ja siirtyi Maan Romun Pohjois-Savon piirin hankintapäälliköksi. Hänet haudattiin Kuopioon.


title: Euroopan jalkapalloliiton maapisteranking

text: UEFAn maapisteranking () on Euroopan jalkapalloliiton UEFAn ranking-systeemi kansallisille sarjoille sekä maa- ja seurajoukkueille.


text: Kansallisten pääsarjojen arvojärjestyksen perusteella päätetään, minkä verran joukkueita ja mille kierrokselle kustakin sarjasta pääsee osallistumaan UEFAn järjestämiin eurocup-kilpailuihin eli Mestarien liigaan ja UEFA Cupiin (kaudesta 2009/10 lähtien "Euroopan liiga"). Ranking-pisteet vaikuttavat vasta vuoden päähän seuraavalle kaudelle, esimerkiksi vuoden 2007 listan perusteella määritellään joukkuemäärät kaudella 2008/2009.


text:
Pisteet määräytyvät kunkin maan joukkueitten menestymisen perusteella Mestarien liigassa ja UEFA Cupissa sekä niiden karsinnoissa viimeisen viiden vuoden ajalta. Maapisteitä jaetaan voitosta kaksi ja tasapelistä yksi, Karsintaotteluissa pistemäärät on puolitettu.
Kullakin kaudella jaettava yhteispistemäärä jaetaan kustakin maasta osallistuvien joukkueitten kesken. Lisäksi bonuspisteitä saa Mestarien liigan lohkovaiheeseen selviytymisestä (3), Mestarien liigan lohkovaiheesta jatkoon pääsystä ja sekä Mestarien liigassa että UEFA Cupissa puolivälieriin, välieriin ja loppuotteluun pääsystä.


text: Englannin ja Ranskan liigacupien voittajat saavat paikan Eurooppa-liigassa UEFA:n erikoisluvalla.


text: Maajoukkuerankingissa UEFA otti kesällä 2008 käyttöön uuden systeemin. Pelatusta ottelusta saa 10 000 pistettä, voitosta 30 000, voitosta rangaistuspotkukilpailun jälkeen 20 000 ja tasapelistä 10 000 pistettä (myös hävityn rangaistuspotkukilpailun jälkeen). Pisteisiin lasketaan viimeisen viiden vuoden ajalta MM- ja EM-kisojen lopputurnaus- ja karsintaottelut. Lopputurnaus- ja jatkokarsintaotteluista jaetaan lisäpisteitä 6 000–38 000 pistettä. Tehdystä maalista saa 501 ja päästetystä maalista menettää 500 pistettä. Pisteet jaetaan pelattujen otteluitten määrällä. Viimeisen turnauksen pisteet tuplataan.


text: Seurajoukkuerankingin pisteisiin lasketaan viimeisen viiden vuoden ajalta eurocup-kilpailuissa pelatut ottelut sekä kolmasosa kansallisten sarjojen rankingin pisteitä. Karsintaottelujen pisteitä ei lasketa. Seurajoukkuerankingin perusteella määritetään, mihin arvontakoriin joukkue sijoitetaan Mestarien liigan lohkoarvonnassa sekä UEFA Cupin karsintojen aloituskierros.


title: Talekanat

text: Talekanat ("Talegalla") on isojalkakanojen heimoon kuuluva lintusuku.


title: Kalle Hyppölä

text: Kalle Iivari Hyppölä (6. maaliskuuta 1890 Jämsä – 21. elokuuta 1944) oli suomalainen jääkärimajuri. Hänen vanhempansa olivat maanviljelijä Kalle Hyppölä ja Amanda Friman. Hänet vihittiin avioliittoon vuonna 1928 Lempi Sofia Huhtalan kanssa.


title: Kalle Hyppölä

text: Hyppölä kävi seitsemän luokkaa Forssan suomalaista yhteiskoulua ja jatkoi opintojaan Friedrichspolytechnikumissa Köthenissä Saksassa vuosina 1912–1915 ja 1919–1921 sekä suoritti paperi-insinööritutkinnon samassa opistossa vuonna 1921.


title: Kalle Hyppölä

text: Hyppölä liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 25. helmikuuta 1915. Hänet sijoitettiin joukon 1. komppaniaan. Myöhemmin tarkalleen 31. elokuuta 1915 hänet sijoitettiin Kuninkaallisen, Preussin Jääkäripataljoona 27:n 3. komppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Kalle Hyppölä

text: Hyppölä saapui Suomeen (Vaasaan) jääkäreiden pääjoukon mukana luutnantiksi ylennettynä 25. helmikuuta 1918. Hänet komennettiin Suomen sisällissotaan komppanianpäälliköksi 1. Krenatöörirykmentin Kristiinan pataljoonan 3. komppaniaan ja oli väliaikaisesti myös pataljoonankomentajana. Hän otti osaa sisällissodan taisteluihin Laviassa, Suodenniemellä, Siurossa, Mouhijärvellä (Salmin, Häijään, Ryömälän), Karkussa, Tampereella ja Lempäälässä sekä pataljoonan etenemiseen Valkeakosken, Tuuloksen, Hauhon ja Lammin kautta Koskelle.


title: Kalle Hyppölä

text: Hyppölä toimi sisällissodan jälkeen komentajana 1. Krenatöörirykmentin 2. pataljoonassa siihen saakka kunnes rykmentti hajotettiin, jonka jälkeen hänet siirrettiin 4. heinäkuuta 1918 alkaen Karjalan kaartin rykmenttiin, missä hän toimi komppanianpäällikkönä 3. komppaniassa ja myöhemmin komentajana 2. pataljoonassa. Hyppölä erosi vakinaisesta palveluksesta 15. marraskuuta 1918 ja siirtyi suojeluskuntajärjestön palvelukseen ja hänet sijoitettiin paikallispäälliköksi Vihdin suojeluskuntaan 1. joulukuuta 1918. Hän liittyi suojeluskunta-aikanaan Karjalan (Aunuksen) retkikuntaan, missä hän toimi 1. rykmentin 2. pataljoonan komentajana ja otti osaa taisteluihin Saarimäellä, Aunuksenkaupungissa, Alavoisissa ja Tuuloksen rintamalla. Sotaretkeltä palattuaan hän siirtyi vuoromestariksi ja apulaisinsinööriksi G. A. Serlachius Oy:n paperitehtaille ja palveli yritystä vuoteen 1923 saakka, jolloin matkusti opintomatkalle Yhdysvaltoihin. Yhdysvalloista hän palasi vuonna 1925 ja siirtyi Paperipussitehdas ja kauppa Oy:n palvelukseen Tampereelle.


title: Kalle Hyppölä

text: Hyppölä osallistui talvisotaan Jalkaväkirykmentti 65:n 2. pataljoonan komentajana ja otti osaa taisteluihin Kiekinkosken lohkolla, Raatteentiellä ja Kuhmossa. Välirauhan aikana hän jatkoi toimiaan siviilitoimessaan Tampereella. Jatkosodan puhjettua hänet komennettiin Pohjois-Hämeen sotilasläänin komentajan apulaiseksi ja ilmasuojeluvartioiden tarkastajaksi, kunnes vuonna 1942 hänet siirrettiin Sotavankileiri 10:n komentajaksi. Hänet on haudattu Tampereelle.


title: Shakin II divisioona

text: Shakin II divisioona on Suomen shakin kolmanneksi korkein liiga. Siinä on kaudella 2008–2009 mukana 48 joukkuetta.


title: Ittoqqortoormiit

text: Ittoqqortoormiit [] () on asutuskeskus Sermersooqin kunnassa Grönlannissa. Asukkaita asutuskeskuksessa oli vuonna 2007 529, ja pinta-alaa sillä on 235 000 neliökilometriä. Ittoqqortoormiitin keskuspaikkakunta sijaitsee Scoresby Sund -vuonon () suulla.


title: Ittoqqortoormiit

text: Ittoqqortoormiit sijaitsee Tanskansalmen ja Grönlanninmeren rannalla. Pohjoisessa Ittoqqortoormiit rajautuu maailman suurimpaan kansallispuistoon, Koillis-Grönlannin kansallispuistoon.


title: Ittoqqortoormiit

text: Nykyisin Ittoqqortoormiit on yksi maailman viimeisiä metsästysyhteisöjä. Monet metsästäjät ovat nykyisin yhdistäneet metsästyksen ja matkailun. Metsästyksen lisäksi paikkakunnalla järjestetään koiravaljakkomatkoja ja purjehdusta Scoresby Sund -vuonolla.


title: Ittoqqortoormiit

text: Ittoqqortoormiit tarkoittaa "paikkaa, jossa on suuria taloja". Ittoqqortoormiit on tanskaksi "Scoresbysund". Se on nimetty englantilaisen valaanpyytäjä William Scoresbyn mukaan. Scoresby kartoitti Ittoqqortoormiitin alueen ensimmäisenä vuonna 1822. Ittoqqortoormiitin kaupunki perustettiin vuonna 1925 tanskalaisen naparetkeilijä Ejnar Mikkelsenin aloitteesta. Ittoqqortoormiit oli vuoden 2008 loppuun saakka itsenäinen kuntansa, jolloin se liittyi osaksi uutta Sermersooqin kuntaa.


title: Maria!

text: Maria! oli Maria Veitolan juontama Nelosella esitetty keskusteluohjelma.


title: Maria!

text:
Ensimmäinen "Maria!"-ohjelma lähetettiin 27. elokuuta 2008. Ohjelma oli 45 minuutin pituinen suora lähetys. Maria Veitolan lisäksi ohjelmassa esiintyi myös näyttelijä Hannele Lauri, joka esitti sketsihahmoa Röökimuija. Maria!-ohjelmassa lavalle vieraat toivat Lauri Taats sekä Diana Ball.
Röökimuija esiintyi ensimmäisellä kerralla "Maria!"-show’ssa 27. elokuuta 2008. Röökimuija haastatteli muun muassa vihreiden kansanedustajaa Janina Anderssonia lasten kasvatuksesta ja Isä Mitroa ortodokseihin liittymisestä.


title: Maria!

text: Talk show’n ensimmäisessä jaksossa olivat vieraana muun muassa jääkiekkoilija Jarkko Ruutu ja suunnittelija Paola Suhonen. Ohjelmassa vierailivat myös muun muassa maahanmuutto- ja eurooppaministeri Astrid Thors, Johanna Tukiainen, vuoden 2009 tangokuningas Amadeus Lundberg sekä saksalainen coveryhtye The Baseballs.


title: Maria!

text: Toimittaja ja JSN:n jäsen Pasi Kivioja luonnehti sarjamurhaaja Aino Nykopp-Kosken haastattelua "Maria!"-ohjelmassa vuonna 2011 ”tv-journalismin pohjanoteeraukseksi”.


title: Pikkutalekanat

text: Pikkutalekanat ("Aepypodius") on isojalkakanojen heimoon kuuluva lintusuku.


title: Andres Lipstok

text: Andres Lipstok (s. 6. helmikuuta 1957 Haapsalu) on virolainen poliitikko ja pankinjohtaja. Lipstok toimi Viron keskuspankin pääjohtajana vuosina 2005–2012. Lipstok on tehnyt pitkän uran talouselämässä ja politiikassa. Vuosina 2004–2008 hän toimi Viron olympiakomitean varapresidenttinä. Hän on ollut Reformipuolueen jäsen aina puolueen perustamisesta vuodesta 1994 lähtien.


title: Andres Lipstok

text: Lipstok oli Riigikogun jäsen vuosina 1995–2005. Hän toimi Viron valtiovarainministerinä 1994–1996 ja talousministerinä 1995–1996. Hän oli myös Läänemaan maakunnan kuvernööri vuosina 1989–1994.


title: Andres Lipstok

text: Lipstok oli Viron eurojäsenyyden uskollinen kannattaja ja toimi keskuspankin johdossa maan ottaessa euron käyttöön vuoden 2011 alusta. Hän on korostanut finanssisektorin vakauden tärkeyttä Virossa, jonka lainamarkkinoita hallitsevat Pohjoismaiset pankit. Lipstok kehotti myös Baltian maiden keskustaoikeistolaisia hallituksia säilyttämään konservatiivisen finanssipolitiikan myös tulevaisuudessa.


title: Andres Lipstok

text: Lipstok on naimisissa ja hänellä on kaksi lasta. Hän on valmistunut Tarton yliopistosta pääaineenaan rahoitus.


title: Olkihattu

text: Olkihattu on kesällä käytettävä kevyt päähine, joka valmistetaan nimensä mukaisesti oljista punomalla. Hattua ympäröi yleisesti nauha. Olkihattua on pidetty muun muassa veneilijöiden päähineenä.


title: Olkihattu

text: Perinteisen kovan ja suoralierisen olkihatun ohella toinen olkihattua muistuttava hattumalli on pehmeä ja leveälierinen panamahattu. Sotien jälkeen alettiin käyttää myös huopahatun mallisia olkihattuja.


title: Liechtensteinin Cup

text: Liechtensteinin Cup () on liechtensteinilaisille jalkapallojoukkueille tarkoitettu cup-muotoinen kilpailu.


title: Liechtensteinin Cup

text: Liechtensteinin Cup järjestettiin ensimmäisen kerran vuonna 1946. Se on Liechtensteinin ainoa kansallinen jalkapallokilpailu, sillä maassa ei ole omaa liigaa ja liechtensteinilaiset joukkueet pelaavat Sveitsin sarjoissa. Cup onkin liechtensteinilaisjoukkueille ainoa tapa päästä eurokentille. Sen voittaja pääsee UEFA Cupin toiselle karsintakierrokselle.


title: Liechtensteinin Cup

text: Cupiin voivat seitsemän liechtensteinilaisen Sveitsin sarjoissa pelaavan edustusjoukkueen lisäksi osallistua myös näitten alemmilla sarjatasoilla pelaavat reservijoukkueet. Joskus cupissa onkin käynyt tilanteita, joissa reservijoukkue pudottaa edustusjoukkueen.


title: Marina Tsvetajeva

text: Marina Ivanovna Tsvetajeva (; 8. lokakuuta 1892 Moskova, Venäjän keisarikunta – 31. elokuuta 1941 Jelabuga, Neuvostoliitto) oli venäläinen runoilija. Hän syntyi Moskovassa taidehistorioitsija Ivan Tsvetajevin ja pianisti Marija Meynin tyttärenä. Isä muistetaan Moskovan Puškin-museon perustajana.


title: Marina Tsvetajeva

text: Tsvetajeva aloitti kirjoittamisen lapsena ja julkaisi ensimmäisen kokoelmansa vuonna 1910. Hän meni 1912 naimisiin Sergei Efronin kanssa. Parille syntyivät lapset Alja (1912) ja Irina (1917). Irina kuoli nälänhädän uhrina 1920, ja runoilija lähti Berliiniin miehensä luo. Jäljellä ollut perhe muutti sieltä ensin Prahaan ja lopulta vuonna 1925 Pariisiin. 1925 syntyi poika Georgi.


title: Marina Tsvetajeva

text: Pariisissa Tsvetajevan puoliso, Efron, ryhtyi NKVD:n vakoojaksi. Efron ja Alja-tytär palasivat Neuvostoliittoon vuoden 1937 kuluessa; Marina lähti poikansa kanssa vasta 1939. Hänen miehensä tapettiin vuonna 1941 ja Alja-tytär vangittiin. Runoilija itse päätyi poikansa Georgin kanssa evakuoiduksi Jelabugaan, Tatarstaniin. Siellä hän teki pian itsemurhan hirttäytymällä.


title: Marina Tsvetajeva

text: Tsvetajeva oli pitkäaikaisessa kirjeenvaihdossa Boris Pasternakin kanssa. Hän oli biseksuaali, jolla oli elämänsä aikana rakkaussuhteita kummankin sukupuolen edustajiin. Hän on maansa tunnetuimpia runoilijoita, jonka töitä ovat sovittaneet musiikiksikin Dmitri Šostakovitš ja Sofia Gubaidulina.


title: Marina Tsvetajeva

text: Marina Tsvetajeva pyrkikin omaleimaiseen tuotantoon sekä rytmisyyden harmoniaan: soinnukkuuteen. Hän vältti määrämittaisuutta eli runomittaista ja kielellistä puhdasoppisuutta. Sanoilla sekä niiden merkityksillä leikittely (myös muilla kielillä: saksaksi tai ranskaksi) oli yksi tunnusomainen piirre hänen laajassa tuotannossaan. Toinen selkeä tunnusmerkki lienee Anna Ahmatovan runoudelle tyypillinen kaukokaipuu. Lyhyeksi jääneestä elämästään huolimatta oli Tsvetajeva huomattavan tuottelias. Hän kirjoitti runouden ohella proosaa sekä esseitä. Myös tunnustetut saman akmeistien aikakauden runoilijat Anna Ahmatova sekä Osip Mandelstam olivat Marina Tsvetajevan läheisiä ystäviä. Ahmatova kuvaili Tsvetajevaa "kaksossiskokseen". Hän vastaanotti kerran huolestuneelta Tsvetajevalta Ahmatovan terveydentilasta ja hyvinvoinnista kyselevän kirjeen.-lisäksi tuotannossa proosakokoelmia sekä esseekirjoitelmia muista runoilijoistaLähdeteoksen Marina Ivanovna Tsvetajevaa käsittelevät sivut: 86, 87, 121, 137-138 & 201


title: Brasilian ulkoministeriö

text: Ulkosuhtaiden ministeriö () huolehtii Brasilian suhteista muihin maihin. Siitä käytetään Brasilian viestimissä ja diplomaattikielessä yleisesti nimitystä "Itamaraty" sen palatsin mukaan, jossa ministeriö sijaitsi alkujaan Rio de Janeirossa. Nykyinen rakennus pääkaupungissa Brasíliassa on saman niminen. Ministeriön kansliapäällikkö on Celso Amorim.


title: Brasilian ulkoministeriö

text: Ministeriö on perustettu 28. heinäkuuta 1736


title: Brasilian ulkoministeriö

text: Brasilialla on laaja diplomaattinen verkosto, johon kuuluu yli 250 yksikköä.


title: Pieni merenneito 3: Arielin tarina

text: Pieni merenneito 3: Arielin tarina () on Walt Disneyn vuonna 2008 valmistunut Pieni merenneito -tarinoihin perustuva elokuva.


title: Pieni merenneito 3: Arielin tarina

text: Kuningas Triton ja hänen vaimonsa, kuningatar Athena, hallitsevat yhdessä vedenalaista Atlantiksen kaupunkia, joka on täynnä musiikkia ja naurua. Heillä on seitsemän nuorta tytärtä, joista nuorin on Ariel. Eräänä päivänä merenväen rentoutuessa merenpinnan yläpuolella laguunissa Triton lahjoittaa Athenalle soittorasian. Yhtäkkiä paikalle kuitenkin purjehtii merirosvolaiva. Kaikki muut paitsi Athena pakenevat, sillä Athena yrittää pelastaa juuri saamansa soittorasian merirosvojen kynsistä. Valitettavasti laiva murskaa kuningattaren alleen. Athenan kuolema musertaa Tritonin, joka heittää soittorasian mereen ja kieltää musiikin koko valtakunnassa.


title: Pieni merenneito 3: Arielin tarina

text: Kymmenen vuotta myöhemmin Ariel ja hänen kuusi isosiskoaan elävät tarkkojen rutiinien mukaisesti kotiopettajattarensa Marina Del Rayn ja tämän Benjamin-apulaisen komennossa. Marina inhoaa työtään ja tahtoo päästä Tritonin neuvonantajaksi, mutta kuninkaan nykyinen neuvonantaja, rapu Sebastian, on hänen tiellään. Palatsin elämäntyyli turhauttaa Arielia, ja se aiheuttaa alati ristiriitoja hänen ja hänen isänsä välille. Eräänä päivänä Ariel tapaa Pärskyn, nuoren kalan, jota hän seuraa myöhemmin salaiseen musiikkiklubiin. Kun klubin muusikot huomaavat Arielin, he syöksyvät piiloon uskoen, että Ariel aikoo kertoa heistä isälleen. Ariel laulaa laulun, joka kertoo hänen rakkaudestaan musiikkiin sekä äitinsä muistoon, ja liittyy sitten musiikkiklubiin vannomalla klubivalan.


title: Pieni merenneito 3: Arielin tarina

text: Ariel palaa palatsiin, ja hänen sisarensa alkavat kysellä syytä hänen poissaololleen. Ariel kertoo sisarilleen musiikkiklubista, ja seuraavana yönä kaikki seitsemän siskosta lähtevät yhdessä klubille pitämään hauskaa. Marina seuraa heitä salaa ja kertoo näkemästään Tritonille. Sebastian, Pärsky ja klubin bändi joutuvat vankilaan, kun taas Marina saa halajamansa paikan kuninkaan neuvonantajana.


title: Pieni merenneito 3: Arielin tarina

text: Triton sulkee tyttärensä palatsiin, jolloin Ariel tiedustelee häneltä syytä siihen, miksi musiikki on valtakunnassa kiellettyä. Triton kieltäytyy vastaamasta ja huutaa, ettei hän salli musiikin soivan valtakunnassaan ikinä. Järkyttynyt Ariel sanoo, ettei Athena olisi tahtonut miehensä kieltävän musiikkia, ja ui sitten vihaisena siskosten makuuhuoneeseen. Arielin sisaret seuraavat häntä surullisina. Sinä yönä Ariel päättää lähteä Atlantiksesta ja vapauttaa Sebastianin, Pärskyn ja muut. Sebastian johtaa joukkion erämaahan kauas palatsista, ja Ariel löytää yllättäen Athenan soittorasian, aivan kuten Sebastian alun perin toivoikin. Ariel ja Sebastian päättävät palata takaisin Atlantikseen viedäkseen soittorasian Tritonille. He toivovat, että soittorasia saa kuninkaan muuttamaan mielensä, sillä tämä on Athenan kuoleman myötä unohtanut, mitä onni oikein on.


title: Pieni merenneito 3: Arielin tarina

text: Matkalla kaksikko törmää kuitenkin Marinaan ja hänen sähköankeriaisiinsa. Marina tahtoo pysäyttää heidät, jotta hän voisi säilyttää ”valtansa” kuninkaan neuvonantajana. Ariel ja Sebastian ryhtyvät taistelemaan Marinaa ja sähköankeriaita vastaan, ja kamppailu päättyy, kun Marina heittää Sebastiania tynnyrillä. Ariel työntää ravun pois tieltä, jolloin tynnyri osuu häneen ja kolkkaa hänet tajuttomaksi. Triton saapuu paikalle juuri ajoissa nähdäkseen kaiken, ja hän alkaa katua tekojaan. Hän alkaa laulaa ”Athenan laulua”, jolloin Ariel virkoaa. Elokuva päättyy Tritonin palauttaessa musiikin Atlantikseen ja nimittäessä Sebastianin uudeksi hovisäveltäjäksi kaikkien suureksi iloksi. Kaikki liittyvät juhlintaan, lukuun ottamatta kuitenkaan Marinaa, joka on viety vankilaan.


title: Pieni merenneito 3: Arielin tarina

text: Sellissä Benjamin, joka on myös vangittu osallisuudesta Marinan ilkeisiin suunnitelmiin, kysyy Marinalta, onko tämä oppinut läksynsä. Vastahakoinen Marina vastaa myöntävästi, jolloin Benjamin pyytää häntä tanssiin kanssaan. He alkavat tanssia sellissä yhdessä.


title: Giuseppe Ungaretti

text: Giuseppe Ungaretti (8. helmikuuta 1888 Aleksandria – 2. kesäkuuta 1970 Milano) oli italialainen modernistinen runoilija, toimittaja, esseisti, kriitikko ja yliopistonopettaja. Hän oli nimellä "ermetismo" tunnetun kokeellisen suuntauksen johtavia edustajia ja yksi johtavia Italian 1900-luvun kirjailijoita. Hän sai vaikutteita symbolismista, ja oli lyhyesti mukana futurismissa. Monien futuristien tavoin hän omaksui ensimmäisen maailmansodan aikana irredentistisen asenteen. Ungaretti debytoi runoilijana asemasotavaiheessa, jolloin häneltä ilmestyi yksi hänen tunnetuimpia runoteoksiaan, "L’allegria".


title: Giuseppe Ungaretti

text: Sotien välisenä aikana Ungaretti oli yhteistyössä Benito Mussolinin kanssa, johon hän tutustui sosialistisessa vaiheessaan ja toimi lehtien "Il Popolo d'Italia" ja "La Gazzetta del Popolo" ulkomaankirjeenvaihtajana. Oltuaan jonkin aikaa tekemisissä dadaistien kanssa hän kehitti "ermetismon" omana panoksenaan runoudelle. Asuttuaan muutamia vuosia Brasiliassa hän palasi toisen maailmansodan aikana Italiaan ja toimi opettajana Rooman yliopistossa. Hänen fasistinen menneisyytensä on ollut kiistelyn aiheena.


title: Paul Påhlson

text: Paul Emil Påhlson (käytti Saksassa peitenimeä Pauwald), (14. lokakuuta 1882 Pietarsaari - 29. toukokuuta 1961) oli suomenruotsalainen jääkärikapteeni. Hänen vanhempansa olivat merimies Adolf Påhlson ja Maria Lovisa Fagerholm. Hänet vihittiin avioliittoon vuonna 1904 Saima Siviä von Essenin kanssa, josta hän erosi vuonna 1913 ja avioitui toisen kerran vuonna 1919 Annie Emilia Kruthin kanssa.


title: Paul Påhlson

text: Påhlson kävi viisi luokkaa Pietarsaaren ruotsalaista reaalikoulua sekä Raahen Porvari- ja Kauppakoulun.


title: Paul Påhlson

text: Påhlson työskenteli konttoristina ja liikemiehenä Pietarsaaressa ja Helsingissä ennen liittymistään vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 5. marraskuuta 1915, josta hänet siirrettiin 17. toukokuuta 1916 pataljoonan täydennysjoukkoon, josta hänet siirrettiin edelleen 12. heinäkuuta 1916 Saksan meriesikunnan palvelukseen. Hän kävi erikoiskurssit Berliinissä ja Kielissä. Hänet komennettiin heinäkuusta 1916 erikoistehtäviin Suomeen ja Ruotsiin ja hänen komennuksensa kesti saman vuoden marraskuuhun saakka, jolloin hän palasi pataljoonan täydennysjoukkoon, josta hänet siirrettiin edelleen 13. kesäkuuta 1917 pataljoonan 1. komppaniaan ja edelleen 20. lokakuuta 1917 pataljoonan haupitsipatteriin.


title: Paul Påhlson

text: Påhlson komennettiin 12. tammikuuta 1918 uudelleen erikoistehtäviin Suomeen, minne hän saapui Tornioon 2. helmikuuta 1918, missä hän toimi paikallisen suojeluskuntajoukon kouluttajana, kunnes liittyi 9. helmikuuta 1918 juuri perustettuun Pietarsaaren tykistökouluun. Hänet sijoitettiin aluksi adjutantiksi kapteeni Enhörningin patteriin, mistä hänet määrättiin edelleen 16. helmikuuta 1918 alkaen 1. räjäytyskomennuskunnan päälliköksi ja otti eversti Hjalmarsonin joukoissa osaa Heinolan taisteluihin. Heinolan taisteluiden jälkeen hän palasi takaisin Pietarsaareen 6. maaliskuuta 1918, missä hän sai komentoonsa 8. maaliskuuta räjäytysosaston, jonka hän johdatti rintamalle Virtain ryhmään, minkä mukana hän otti osaa taisteluihin Vaskivedellä, Kurussa, Teiskossa, Sorilassa, Viljakkalassa, Ylöjärvellä ja Ilpilässä. Sisällissodan loppupuolella hänet komennettiin 11. huhtikuuta 1918 Jääkäritykistöprikaatin 3. ammuskolonnan päälliköksi.


title: Paul Påhlson

text: Sisällissodan jälkeen Påhlson toimi opetusupseerina Suomen tykistökoulussa Lappeenrannassa, mistä tehtävästä hän erosi 7. lokakuuta 1918. Mutta miehen veri veti taisteluihin ja hän liittyi vapaaehtoisena Viron vapaussotaan lähteviin joukkoihin 17. tammikuuta 1919 ja hänet sijoitettiin päälliköksi Pohjan Poikain rykmentin tykistön 1. patteriin ja siitä muodostettuun räjähdyskomennuskuntaan. Hän toimi myös patteriston komentajan sijaisena. Viron vapaussodassa Påhlson otti osaa taisteluihin Valkaissa ja Marienburgissa. Viron vapaussodassa hänen ansioikseen mainitaan vihollisen selustassa suoritetut ”sissioperaatiot” (lähteessä asia ilmaistaan hävitystyöksi). Sotaretkeltä palattuaan Påhlson asettui liikemieheksi Pietarsaareen ja toimi samalla isännöitsijänä Ab Siikakoski oy:llä Valkealassa. Vuodesta 1935 alkaen hän työskenteli konttoristina Pietarsaaren konepaja oy:ssä. Siviilitöidensä ohella hän toimi myös suojeluskuntajärjestössä toimien Pohjois-Valkealan suojeluskunnassa esikunnan jäsenenä vuosina 1922–1926.


title: Paul Påhlson

text: Påhlson osallistui talvisotaan komendanttina Tykistönkoulutuskeskus 1:ssä ja jatkosodan puhjetessa hänet komennettiin 58. ja 59. Kevyen ilmatorjuntajaoksen päälliköksi, kunnes vuonna 1941 hänet määrättiin Saksalaisten yhdysupseeriksi Ouluun ja Rovaniemelle (esikunta ROI), missä tehtävässä hän palveli vuoteen 1942 saakka, jonka jälkeen hänet komennettiin 33. Ilmavalvontakomppaniaan, missä hän palveli sodan loppuun saakka. Hänet haudattiin Pietarsaaren vanhalle hautausmaalle.


title: Paul Påhlson

text: Påhlson nimitettiin Pietarsaaren Reservin upseerikerhon kunniajäseneksi vuonna 1958.


title: Putus

text: Putus () on Makslahden maalaiskuntaan kuuluva maaseututaajama Viipurin piirissä, Leningradin alueella, Venäjällä. Suomeen kuuluessaan kylä oli osa Koiviston maalaiskuntaa. Se sijaitsee noin n 7 kilometriä Koivistosta pohjoiseen, Koivistonniemen länsirannalla.


title: Mycosis fungoides

text: Mycosis fungoides, Alibert-Bazinin syndrooma tai Auspitzin dermatoosi eli pityriasis lichenoides on yleisin iholla esiintyvistä T-solulymfoomista. Se saattaa olla kutiava paukama mutta leviää ajan mittaan myös muualle elimistöön, jolloin se on kuoleman johtava. Kasvaintauti on kaiken kaikkiaan harvinainen. Sitä tavataan miehillä kaksi kertaa useammin kuin naisilla, ja sen esiintyminen on tavallisinta keski-iässä. Taudin syntymekanismi on tuntematon, eikä taudinaiheuttajaa tunneta.


title: Mycosis fungoides

text: Taudin nimi mycosis fungoides (ns. sienimäinen sienitauti) on harhaanjohtava, koska kyseessä ei ole sienitauti lainkaan vaan pahanlaatuinen kasvain tai sen esiaste. Ensimmäisenä taudin kuvasi tieteelle ranskalainen dermatologi Jean-Louis-Marc Alibert vuonna 1806. ICD-10-koodi on C84.0.


title: Nord (Grönlanti)

text: Nord on sotilas- ja tutkimusasema Kap Prins Knudin itäosassa Kronprins Christian Landin alueella Grönlannin pohjoisosassa. Nord on Tanskan armeijan kaukaisin kohde, sillä sieltä on pohjoisnavalle ainoastaan 933 kilometriä. Nordilla on merkittävä rooli sekä tieteessä että armeijan toiminnassa. Aseman motto on "Lonely but strong".


title: Nord (Grönlanti)

text: Nord rakennettiin amerikkalaisille vuosina 1952–1953 kylmän sodan aikaiseksi sääasemaksi. Samoihin aikoihin asema palveli myös kiitotienä sekä pohjoisnavan yli lentäviä siviililentokoneita että Yhdysvaltain ilmavoimien lentokoneita varten. Historiansa aikana Nordiin on tehty kaksi hätälaskua, jotka ovat olleet onnistuneita. Kiitotie saatiin vuonna 1956 lopullisesti valmiiksi. Aseman rakennustyöt tekivät tanskalaiset yrittäjät ja työt maksoi Tanskan hallitus. Grönlannin luoteisrannikolle oli hiljattain valmistunut tukikohta Thule Air Base, josta käsin Yhdysvallat avusti laitteiden kuljetuksessa Nordiin. Osa Yhdysvaltain ilmavoimien paikalle toimittamista laitteista on yhä käytössä asemalla.


title: Nord (Grönlanti)

text: Huhtikuussa 1971 Yhdysvallat ilmoitti lähtevänsä Nordista, jonka jälkeen Tanskan hallitus päätti sulkea aseman, koska sen toiminnassa pitäminen ilman Yhdysvaltain tukea olisi tullut liian kalliiksi. Asema suljettiin lopulta kesäkuussa 1972. Muun muassa tieteellinen yhteisö protestoi sulkemista vastaan.


title: Nord (Grönlanti)

text: Nord avattiin uudelleen elokuussa 1975. Siitä lähtien asema on toiminut porttina Grönlannin pohjoisosiin. Asemalla on nykyisin päivittäin kolmen Tanskan armeijaan kuuluvan henkilön miehitys. Asemalla on myös viisi vapaaehtoista, jotka palvelevat Nordissa ainakin vuoden. Yleisin palveluaika on kaksi vuotta.


title: Nord (Grönlanti)

text: Nordin tehtävänä on tukea Tanskan ilmavoimia Grönlannissa, valjakkopartio Siriusta sekä lähettää päivittäin säätietoja Danmarks Havnin sääasemalle. Nordin kiitotie pidetään avoimena vuoden aikana niin pitkään kuin mahdollista eli noin 300 päivää. Kiitotien aukipitämiseen on asemalla kaksi lumiauraa ja kaksi suurta lumilinkoa. Talvisin aseman henkilökunta ylläpitää rakennuksia ja kulkuneuvoja. Työ tehdään kokonaan sisätiloissa. Kesäisin asemalla on hektistä, koska muun muassa glasiologeja, biologeja ja geologeja saapuu asemalle.


title: Nord (Grönlanti)

text: Tanskan kruununprinssi Frederik on vieraillut ja yöpynyt asemalla. Myös prinssi Henrik ja kuningatar Margareeta II ovat vierailleet asemalla.


title: Adam Vinatieri

text: Adam Matthew Vinatieri (s. 28. joulukuuta 1972 Yankton, Etelä-Dakota) on yhdysvaltalainen amerikkalaisen jalkapallon pelaaja, pelipaikaltaan potkaisija, joka on edustanut vuodesta 2006 NFL-seura Indianapolis Coltsia. Hän on voittanut Super Bowlin mestaruuden neljästi ja pelannut sen loppuottelussa viidesti, useammin kuin kukaan muu potkaisija NFL:n historiassa.


title: Adam Vinatieri

text: Ennen ammattilaisuraansa Vinatieri pelasi neljä vuotta South Dakota State Universityn amerikkalaisen jalkapallon joukkueessa. Kesäkuussa 1996 hän teki varaamattomana vapaana agenttina sopimuksen NFL-seura New England Patriotsin kanssa. Sitä ennen hän oli pelannut lyhyen aikaa World League of American Footballin hollantilaisseura Amsterdam Admiralsin riveissä.


title: Adam Vinatieri

text: Vinatieri edusti Patriotsia kymmenen kauden ajan. Hän voitti seuran riveissä kolme Super Bowlin mestaruutta, vuosina 2002, 2004 ja 2005. Hän pelasi loppuottelussa myös tulokaskautensa Super Bowlissa tammikuussa 1997, jolloin joukkue hävisi mestaruuden. 2002 joukkue voitti loppuottelussa St. Louis Ramsin 20–17, 2004 Carolina Panthersin 32–29 ja 2005 Philadelphia Eaglesin 24–21. Vuoden 2002 Super Bowlissa Vinatieri teki aivan ottelun viime hetkillä kolmen pisteen potkumaalin 48 jaardista, mikä ratkaisi Patriotsin voiton. Samaan tyyliin ratkesi myös vuoden 2004 loppuottelu, jossa hän teki potkumaalin 41 jaardista, kun otteluaikaa oli jäljellä neljä sekuntia.


title: Adam Vinatieri

text: Viimeisellä kaudellaan New England Patriotsissa Vinatieri nousi seuran kaikkien aikojen parhaaksi pisteidentekijäksi. Tämä tapahtui 4. joulukuuta 2005 ottelussa New York Jetsiä vastaan, jonka Patriots voitti luvuin 16–3. Vinatieri ohitti Gino Cappellettin pistemäärän 1130 tehtyään ottelussa kolme potkumaalia ja noustuaan näin 1134 pisteeseen Patriots-urallaan. Kaikkiaan hän teki NFL:n runkosarjassa 1158 pistettä, kun edusti Patriotsia. Muista joukkueen seuraennätyksistä hänen hallussaan on muun muassa potkumaaliennätys, 263 potkumaalia NFL:n runkosarjassa.


title: Adam Vinatieri

text: Vinatieri siirtyi maaliskuussa 2006 rajoittamattomana vapaana agenttina Indianapolis Coltsiin. Jo ensimmäisellä kaudellaan seurassa hän voitti uransa neljännen Super Bowl -mestaruuden. Colts pääsi Super Bowliin voitettuaan 21. tammikuuta 2007 ssa Vinatierin entisen seuran New England Patriotsin 38–34. Super Bowlissa Colts voitti Chicago Bearsin luvuin 29–17 ja Vinatieri teki ottelussa kolme kolmen pisteen potkumaalia ja kaksi touchdownin jälkeistä lisäpistettä. Hän teki kauden 2006–2007 pudotuspeleissä yhteensä 49 pistettä, enemmän kuin kukaan muu NFL-pelaaja on tehnyt yhden pudotuspelikauden aikana. Ennätys oli häntä ennen Terrell Davisin hallussa.. Samana pudotuspelivuonna Vinatierista tuli eniten pisteitä ja kolmen pisteen potkumaaleja NFL:n pudotuspeleissä tehnyt pelaaja, kun hän ylitti Gary Andersonin aiemmat ennätykset.


title: Adam Vinatieri

text: Vinatieri on pelannut NFL:n tähdistöottelussa Pro Bowlissa kahtena vuonna, vuosina 2003 ja 2005.


title: Adam Vinatieri

text: Vinatierilla on kaksi lasta, poika Adam Jr. ja tytär Allison, vaimonsa Valerien kanssa, jonka kanssa hän on ollut naimisissa vuodesta 2001.


title: Viron jalkapallon sarjajärjestelmä

text: Viron jalkapallon sarjajärjestelmä on nousun ja putoamisen periaatteella toisiinsa kytkeytyneiden seurajoukkuesarjojen muodostama järjestelmä Virossa. Järjestelmä sisältää sarjojen hierarkian, joka muodostuu nousemisen ja putoamisen periaatteesta. Sarjoissaan parhaiten menestyneet seurat voivat nousta korkeampaa porrasta edustavaan sarjaan, kun taas heikoimmat putoavat alemmalle portaalle. Viron sarjoissa pelaa vajaat 150 joukkuetta.


title: Kenian jalkapallomaajoukkue

text: Kenian jalkapallomaajoukkue on joukkue, joka edustaa Keniaa jalkapallon maaotteluissa. Sitä hallinnoi Kenian jalkapalloliitto. Syyskuun 2008 FIFA-rankingissa Kenia on sijalla 86.


title: Kenian jalkapallomaajoukkue

text: Kenia ei ole selviytynyt kertaakaan maailmanmestaruuskilpailujen lopputurnaukseen. Ensimmäisen kerran se osallistui karsintoihin 1974 kisoihin ja on joka kerta ollut karsinnoissa mukana siitä lähtien. Afrikan mestaruusturnaukseen se on selviytynyt viidesti (1972, 1988, 1990, 1992 ja 2004), mutta joka kerralla taival on katkennut alkulohkoon. Itä- ja Keski-Afrikan mestaruusturnauksen (CECAFA Cup) se on kyennyt voittamaan viidesti.Vuonna 2004 kansainvälinen jalkapalloliitto FIFA sulki Kenian kolmeksi kuukaudeksi ulos kansainvälisestä jalkapallosta, koska se katsoi maan hallituksen sekaantuneen jalkapalloliiton toimintaan. Sittemmin rangaistus poistettiin. Lokakuussa 2006 sama toistui, kun FIFA katsoi ettei Kenia ollut kyennyt täyttämään sille tammikuussa annettuja ehtoja jalkapalloliiton ongelmien ratkaisemiseksi. FIFA ilmoitti Kenian olevan pannassa kunnes asiat on pantu kuntoon.


title: FC Vaduz

text: Fussball Club Vaduz on jalkapalloseura Liechtensteinin pääkaupungista Vaduzista.


title: FC Vaduz

text: Seuran edustusjoukkue pelaa Sveitsin korkeimmalla sarjatasolla Superliigassa, jonne se nousi kaudeksi 2014/15.


title: FC Vaduz

text: Fussball Club Vaduz perustettiin 14. helmikuuta 1932. Seuran ensimmäinen puheenjohtaja oli Johann Walser. Ensimmäisen ottelunsa Vaduz pelasi toista uutta liechtensteinilaisseuraa, FC Balzersia, vastaan ja voitti kamppailu maalein 2–1. Vuosina 1932–1933 seura pelasi Itävallan sarjoissa, kunnes 1933 siirtyi pelaamaan Sveitsin sarjoihin. Ensimmäisen kerran joukkue voitti Liechtensteinin cupin vuonna 1949.


title: FC Vaduz

text: Eurokentille Vaduz pääsi ensimmäisen kerran vuonna 1992, jolloin se sai Cup-voittajien cupissa selkäsaunan ukrainalaiselta Tšornomorets Odessalta yhteismaalein 1–12. 1996 Vaduz saavutti ensimmäisen eurocup-otteluvoittonsa selviydyttyään otteluparista jatkoon latvialaista Universitatea vastaan. Sittemmin joukkue on esiintynyt useita kertoja eurokentillä, koska se on maansa ainoa täysammattilaisjoukkue ja voittaa lähes joka vuosi Liechtensteinin cupin, jonka voittajan UEFA laskee Eurooppa-liigan (vuoteen 2009 asti UEFA-cup) karsintakierroksille. Kaikkiaan seuralla on Liechtensteinin cupin voittoja 38 kappaletta.


title: Aldershot Town FC

text: Aldershot Town Football Club on jalkapalloseura Aldershotista, Englannista. Kaudella 2018–2019 Aldershot pelaa Englannin viidenneksi korkeimmalla sarjatasolla National Leaguessa, jonne se putosi vuonna 2013 pelattuaan viisi kautta yhtä sarjatasoa ylempänä kakkosliigassa.


title: Aldershot Town FC

text: Aldershot Town Football Club perustettiin vuonna 1992, kun kaupunki jäi kyseisen vuoden keväänä ilman jalkapalloseuraa Aldershot Football Clubin mentyä konkurssiin kesken kauden, ensimmäisenä liigaseurana sitten Accrington Stanleyn kolmekymmentä vuotta aikaisemmin.


title: Aldershot Town FC

text: Joukkue joutui aloittamaan taipaleensa Isthmian Leaguen kolmosdivisioonasta, viisi sarjaporrasta liigatasoa alempaa. Seuran otteluissa kävi kuitenkin paljon yleisöä ja kahtena kautena peräkkäin joukkue ylsi sarjanousuun. Vuodet 1994–1998 se pelasi "Isthmian Leaguen" ykköstasolla kunnes nousi "Isthmian League Premier Division" -sarjaan, ja sieltä kaudeksi 2003–04 konferenssitasolle. Kauden 2007–2008 Aldershot voitti konferenssin pääsarjan mestaruuden ja nousi ensi kertaa historiansa aikana Englannin liigan sarjoihin, kakkosliigaan, jossa se pelasi viisi kautta.


title: Aldershot Town FC

text: Aldershot Townin tunnuskuvana on sen historiaa symboloiva liekeistä nouseva feenikslintu.


title: Punasavikka

text: Punasavikka ("Chenopodium rubrum") on yksivuotinen ruohovartinen savikkakasveihin kuuluja kasvilaji. Sen 5–70 senttimetriä korkea, kellertävä varsi on pysty tai koheneva. Sen epäsäännölliset ja liuskamaiset lehdet kasvavat kierteisesti varressa, ja sen kukinto on tavallisesti tähkämäinen. Lajin pääaluetta on Euroopan keskiosat Britanniasta Keski-Venäjälle. Lisäksi sitä kasvaa myös Keski-Aasiassa, Afrikassa ja Amerikassa. Se kasvaa erityisesti kulttuurialueilla, kuten puutarhoissa ja pelto- sekä kaupunkialueilla.


title: Punasavikka

text: Punasavikka kasvaa 5–70 senttimetriä korkeaksi. Varsi on kellertävä, pysty tai koheneva ja tavallisesti tyviosasta kohenevahaarainen. Lehdet ovat varressa kierteisesti ja ne vaihtelevat väriltään vihreästä punaiseen. Lehtilapa on paksuhko, 2–8 senttiä pitkä ja vaihtelee muodoltaan kolmiomaisesta puikeasta neliömäisen puikeaan. Lapa on epäsäännöllisesti liuskamaisen isohampainen etenkin tyviosasta, hampaat ovat tavallisesti teräviä. Kukinto on pitkälti lehdekäs ja tavallisesti tähkämäinen. Kukinnon sykeröt ovat tiheitä. Sykerön kärkikukka on kaksineuvoinen. Sen kehä on 4–5-lehtinen, ja heteitä on 3–5 kappaletta. Muut kukat ovat enimmäkseen emikukkia, joiden kehä on kolmilehtinen ja heteitä on korkeintaan yksi. Suomessa punasavikka kukkii heinä-syyskuussa. Pähkylä on kehän muodostaman hedelmäverhiön suojaama. Siemen on pystyasennossa lukuun ottamatta kärkikukkia, joissa se on vaaka-asennossa. Väriltään se on punaruskea, 0,6–1 millimetriä pitkä, ympärykseltään pyöreähkö ja tylppäreunainen.


title: Punasavikka

text: Punasavikan päälevinneisyysalue ulottuu Euroopassa Ranskasta ja Englannista läpi Keski-Euroopan Keski-Venäjälle. Etelässä levinneisyysalue ulottuu Etelä-Ranskaan, Pohjois-Italiaan, Pohjois-Balkanille ja Etelä-Ukrainaan. Pohjoisessa laji on puolestaan levinnyt Keski-Ruotsiin, Etelä-Suomeen ja Viroon saakka. Satunnaisemmin lajia tavataan Euroopassa muun muassa Pyreneiden niemimaalla, Irlannissa, Norjassa, Keski-Suomessa sekä Pohjois-Venäjällä ja Kaukasuksen alueella. Aasian puolella lajin levinneisyysalue jatkuu yhtenäisenä Keski-Aasiaan ja Etelä-Siperiaan. Punasavikkaa tavataan harvinaisena myös Pohjois-Afrikassa ja eteläisessä Afrikassa. Pohjois-Amerikassa se on levinnyt laajalle mantereen pohjoisosissa. Lisäksi lajia tavataan myös Meksikossa ja Etelä-Amerikassa.


title: Punasavikka

text: Suomessa punasavikka on maan eteläisimmissä osissa muinaistulokas ja pohjoisempana uustulokas, joka paikoitellen on myös vakiintunut lajistoon. Lajia kasvaa monin paikoin linjan Pori–Tampere–Lappeenranta eteläpuolella. Pohjoisempana sitä kasvaa lähinnä Pohjanlahden rannikolla Tornion korkeudelle saakka.


title: Punasavikka

text: Punasavikka on kulttuurin seuralainen ja kasvaa vanhastaan rehevillä paikoilla puutarhoissa, lähellä navettoja ja sokerijuurikaspelloilla, sekä kaupunkialueilla ratapihoilla, satamissa, kaatopaikoilla ja uudisnurmikoilla ja -istutuksilla. Sen uusia kantoja on levinnyt typekkäiden puhdistamolietteiden mukana. Laji on kuitenkin harvinaistunut viime vuosikymmeninä muun muassa Suomessa ja Ruotsissa.


title: Punasavikka

text: Useiden muiden savikkakasvien tapaan myös punasavikka kelpaa ihmisravinnoksi.


title: Natalja Baranova-Masalkina

text: Natalja Baranova-Masalkina (s. 25. helmikuuta 1975 Krivošeino, Tomskin alue) on venäläinen entinen hiihtäjä.


title: Natalja Baranova-Masalkina

text: Baranova-Masalkina voitti olympiakultaa Venäjän viestijoukkueessa 2006 Torinossa. Vuotta aiemmin Oberstdorfin MM-kisoissa hän saavutti viestihopeaa ja pronssia 30 kilometrin perinteisen hiihtotavan yhteislähtökilpailusta. Maailmancupin henkilökohtaisissa kilpailuissa hän ylsi parhaimmillaan kolme kertaa kolmossijalle.


title: Natalja Baranova-Masalkina

text: Vuonna 2002 Baranova-Masalkina kärähti EPO-hormonin käytöstä ja kärsi kahden vuoden kilpailukiellon.


title: Gauliga

text: Gauliga oli Saksan jalkapallon korkein sarjataso vuosina 1934–1945. Liiga oli jaettu useisiin alueellisiin sarjoihin.


title: Gauliga

text: Gauliga-systeemi otettiin käyttöön vuonna 1933 kansallissosialistien tultua valtaan Saksassa. "Gau" on vanha jo keskiajalla käytössä ollut osa-alueen nimitys, jonka Saksan hallinto otti nimityksenä uudelleen käyttöön uudistaessaan aluehallintoa ja -jakoa. Alueelliset jalkapallosarjat, joita oli kaikkiaan 16 kappaletta, oli jaettu näiden alueiden mukaan. Gauliga korvasi Weimarin tasavallan aikaisen Bezirksliga-jaon. Systeemi ei ollut mieleen saksalaisille jalkapalloihmisille, kuten maajoukkuevalmentajille Otto Nerzille ja Sepp Herbergerille, jotka olivat toivoneet koko maan kattavan pääsarjan perustamista muiden Euroopan maiden tapaan. Koko liittovaltion laajuinen sarja, Bundesliiga, käynnistyi Saksassa vasta vuonna 1963. Sittemmin toisen maailmansodan aikana monet Gauligat jaettiin vielä pienempiin alueellisiin lohkoihin, koska matkustaminen oli sota-aikana hankalaa.


title: Gauliga

text: Aluksi 1933 Gauliigoja oli 16, mutta niitä tuli lisää 1938 alkaen kun Itävalta ja Sudeetit liitettiin Saksaan. Sodan alkamisen jälkeen Gauliigoja tuli vielä lisää sekä Gaujakoja muutettiin. Liigoje mestarit osallistuivat Saksan mestaruuskilpailuun. Kauden 1944/45 Gauliigoista loppuun pelattiin vain Gau Hamburg (mestari Hamburger SV) sekä mestari saatiin Gau München-Oberbayern (Südbayern) liigasta (Bayern München)Sodan jälkeen monilla alueilla kesti aina vuoteen 1947 ennen kuin jalkapallotoiminta saatiin uudelleen käynnistyttyä, kun taas maan eteläosissa jalkapalloa ruvettiin pelaamaan jo vuonna 1945. Gauliga-systeemi korvattiin Oberliga-jaolla niillä alueilla mitä Saksasta enää oli jäljellä. Oberliigat olivat nimeltään Pohjoinen (Nord), Länsi (West), Lounainen (Südwest), Etelä (Süd) sekä näihin rinnastettava Stadtliga Berlin. Myös DDR:n pääsarjaa nimitettiin Oberligaksi. Oberliga säilyi Saksan korkeimpana tasona aina Bundesliigan perustamiseen saakka. Nykyisin Oberliga on Saksan 5. sarjatason nimitys.


title: Gauliga

text: Nykyaikana Gauliga-nimitys on käytössä Saksassa mm. voimistelussa ja nyrkkipallossa.


title: Kaikki kuninkaan miehet

text: Kaikki kuninkaan miehet ("All the King's Men") on vuonna 1949 ensi-iltansa saanut Robert Rossenin ohjaama, käsikirjoittama ja tuottama yhdysvaltalainen draamaelokuva. Se perustuu Robert Penn Warrenin Pulitzer-palkittuun samannimiseen romaaniin, jonka inspiraationa oli yhdysvaltalainen poliitikko Huey Long. Elokuva kertoo poliitikko Willie Starkin (Broderick Crawford) etenemisestä urallaan ja samanaikaisesta muuttumisesta ihmisenä.


title: Kaikki kuninkaan miehet

text: "Kaikki kuninkaan miehet" oli ensimmäisiä yhdysvaltalaisia elokuvia, jotka käsittelivät realistisesti päivänpolitiikkaa. Poliittista draamaa olivat siihen asti sellaiset ”hyväntuuliset” elokuvat kuten "Mr. Smith lähtee Washingtoniin" (1936). Se oli esikuvana lukuisille muille elokuville, etenkin Watergate-skandaalista kertovalle "Presidentin miehet" -elokuvalle.


title: Kaikki kuninkaan miehet

text: Elokuva sai kolme Oscar-palkintoa: paras elokuva, miespääosa (Broderick Crawford) ja naissivuosa (Mercedes McCambridge).


title: Kaikki kuninkaan miehet

text: Vuonna 2001 "Kaikki kuninkaan miehet" valittiin Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta.


title: Kaikki kuninkaan miehet (vuoden 2006 elokuva)

text: Kaikki kuninkaan miehet () on yhdysvaltalainen elokuva vuodelta 2006. Se kertoo poliitikko Willie Starkin etenemisestä urallaan ja samanaikaisesta muuttumisesta ihmisenä. Elokuva perustuu löyhästi Robert Penn Warrenin Pulitzer-palkittuun romaaniin. Saman kirjan pohjalta tehtiin vuonna 1949 Oscareita voittanut elokuva "Kaikki kuninkaan miehet".


title: Pariisin lumoissa

text: Pariisin lumoissa (tunnetaan myös nimellä Amerikkalainen Pariisissa, "An American in Paris") on vuonna 1951 ensi-iltansa saanut yhdysvaltalainen musikaalielokuva, jonka on ohjannut Vincente Minnelli. Elokuvassa on useita näyttäviä tanssinumeroita, joiden koreografian on suunnitellut Gene Kelly, joka näyttelee myös miespääosaa. Elokuvan lopussa oleva 16-minuuttinen balettikohtauksen inspiraationa oli Michel Powellin ja Emeric Pressburgerin balettielokuvasta "Punaiset kengät" (1948). Kelly esittikin "Punaiset kengät", joka oli ollut yleisö- ja arvostelumenestys, lukuisia kertoja MGM:n johtajille, jotta olisi saanut luvan "Pariisin lumoissa" -elokuvan tekoon.


title: Pariisin lumoissa

text: "Pariisin lumoissa" oli suuri yleisömenestys ja se sai kuusi Oscaria: parhaasta elokuvasta, lavastuksesta, (väri)kuvauksesta, vaatesuunnittelusta, musiikista ja käsikirjoituksesta.


title: Pariisin lumoissa

text: Elokuva valittiin vuonna 1993 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Viherrakentaminen

text: Viherrakentaminen on puistojen, koristepuutarhojen ja pihojen sekä muiden istutettujen viheralueiden rakentamista ja hoitoa. Sen tavoitteena on tehdä alueista sekä viihtyisiä, kauniita että toimivia. Viherrakentamisella on olennainen osa nykyaikaisessa ekologisessa rakentamisessa. Esimerkiksi lehtipuun avulla voidaan varjostaa ikkuna kesäkuumuudelta. Talvella puu päästää lämmittävän auringonpaisteen sisään. Viherrakentaminen on monipuolistunut viime vuosina ja siihen sisältyvät muun muassa betoni- ja luonnonkivityöt, vesirakenteet, puurakentaminen, monipuolista konetyötä maanrakentamisesta lähtien.


title: Viherrakentaminen

text: Viherrakentamista voi opiskella käsi- ja taideteollisuusalalla artesaanikoulutuksessa. Viherrakennusta sisältyy myös puutarhurin koulutukseen.


title: Érico Veríssimo

text: Érico Veríssimo (17. joulukuuta 1905 Cruz Alta, Rio Grande do Sul Brasilia – 28. marraskuuta 1975 Porto Alegre Brasilia) on brasilialainen kirjailija. Hänen isänsä oli rikkaan suvun perillinen, mutta menetti varallisuutensa pojan lapsuudessa. Veríssimo työskenteli apteekissa ennen pääsyään kirjankustamo Editora Globoon, jossa hän käänsi ja julkaisi muun muassa Aldous Huxleyn teoksia. Toisen maailmansodan aikana hän muutti Yhdysvaltoihin. Tätä elämänvaihetta hän on kuvannut eräissä kirjoissaan, kuten "Gato Preto em Campo de Neve", "A Volta do Gato Preto" ja "História da Literatura Brasileira", jossa on hänen UCLAssa pitämiään luentoja. Hänen teoksensa "O Tempo e o Vento" on yksi Brasilian kirjallisuuden mestariteoksia.


title: Érico Veríssimo

text: Hänen poikansa Luis Fernando Veríssimo on myös merkittävä kirjailija.


title: Vihreä bruttokansantuote

text: Vihreä bruttokansantuote on bruttokansantuotteen rinnalle kehitetty vihreän talouden tunnusluku, joka yrittää ottaa huomioon taloudellisen kasvun ympäristövaikutukset. Siinä näkyvät ympäristössä tapahtuneet muutokset ja tulojen jakautuminen eri väestöryhmien kesken. Kiinassa kokeiltiin vihreää brurttokansantuotetta virallisena mittarina, mutta siitä luovuttiin 2007.


title: Vihreä bruttokansantuote

text: Muita bruttokansantuotetta laajakatseisempia mittausjärjestelmiä on Herman Dalyn ja John B. Cobbin vuonna 1989 kehittämä kestävän taloudellisen hyvinvoinnin indeksi ("Index of Sustainable Economic Welfare", ISEW) sekä siitä jatkokehitetty aidon kehityksen mittari ("Genuine Progress Indicator", GPI). Jonkinlaistaen ympäristöasiat huomioon ottavaa kirjanpitojärjestelmää käytetään jo viidessäkymmenessä maassa.


title: Vihreä bruttokansantuote

text: YK on kehittänyt Inhimillisen kehityksen indeksin eli HDI:n, joka kuvaa kansalaisten elintasoa. Ympäristöasiat näkyvät siinä lähinnä välilisesti kansalaisten elinajanodotteen kautta.


title: Editora Globo

text: Editora Globo on arvostettu brasilialainen kirjankustannusyritys, jonka omistaa Fundação Roberto Marinho. Sen toiminta alkoi, kun Laudelino Pinheiro de Barcellos ja Saturnino Alves Pinto perustivat joulukuussa 1883 kirjakaupan Livraria do Globo Porto Alegreen.


title: Editora Globo

text: Yritys myytiin 1986 Rio Gráfica Editoralle.


title: Palestiinan jalkapallomaajoukkue

text: Palestiinan jalkapallomaajoukkue on joukkue, joka edustaa Palestiinalaishallintoa jalkapallon maaotteluissa. Joukkuetta hallinnoi Palestiinan jalkapalloliitto.


title: Palestiinan jalkapallomaajoukkue

text:
Heinäkuussa 2014 Palestiina oli FIFA-rankingissa 85:s, joka on sen korkein sijoitus toistaiseksi.
Palestiina pelaa kotiottelunsa tavallisesti Qatarissa. 26. lokakuuta 2008 se pelasi ensimmäisen virallisen kotiottelun Länsirannalla sijaitsevalla stadionilla. Ottelu Jordaniaa vastaan päättyi 1–1-tasapeliin.


title: Palestiinan jalkapallomaajoukkue

text: Vuosina 1934–40 Israel pelasi myös nimellä "Palestiina". Sekä Palestiinan että Israelin joukkueet laskevat kyseisen joukkueen ottelut tilastoihinsa, samoin kansainvälinen jalkapalloliitto FIFA. Palestiinan jalkapalloliitto perustettiin jo vuonna 1928, mutta FIFA tunnusti sen vasta vuonna 1998 Palestiinalaishallinnon perustamisen jälkeen.


title: Palestiinan jalkapallomaajoukkue

text: Palestiina ei ole koskaan selviytynyt maailmanmestaruuskilpailujen lopputurnaukseen. Aasian-mestaruuskilpailujen lopputurnauksessa se pelasi ensimmäisen kerran vuonna 2015. Vuoden 1999 Pan-arabialaisista kisoista joukkue saavutti pronssia pitkäaikaisen valmentajan, Israelin arabin Azmi Nassarin valmennuksessa. Nassarin kuoltua syöpään vuonna 2007 joukkueen nousukurssi laantui. Länsi-Aasian mestaruuskilpailuihin se on osallistunut vuodesta 2000, turnauksen perustamisesta, lähtien, mutta joka kerralla taival on katkennut alkuotteluihin. 2010 MM-kisojen karsinnoissa joukkue putosi Singaporelle.


title: Alonzo Babers

text: Alonzo C. Babers (s. 31. lokakuuta 1961) on yhdysvaltalainen yleisurheilija ja kaksinkertainen olympiavoittaja Los Angelesin olympiakisoissa 1984.


title: Alonzo Babers

text: Babers syntyi Montgomeryssä, Alabamassa ja opiskeli Yhdysvaltojen ilmavoimien kadettikoulussa 1979–1983. Opiskeluaikanaan hän kilpajuoksun ohessa pelasi yhden kauden ajan amerikkalaista jalkapalloa.


title: Alonzo Babers

text:
Alonzo Babers nousi maailman huipulle nopeasti. Vielä vuonna 1982 hänen ennätyksensä 400 metrillä oli 45,9, mutta seuraavana vuonna hän juoksi parhaimmillaan 45,07.
Hän pääsi Yhdysvaltain viestijoukkueeseen yleisurheilun ensimmäisiin MM-kisoihin Helsinkiin. Finaalissa Babers juoksi ensimmäisen osuuden tullen vaihtoon toisena, mutta kolmannella osuudella Willie Smith pudotti kapulan ja ennakkosuosikki Yhdysvallat jäi kuudenneksi.


title: Alonzo Babers

text: Seuraavalla kaudella Babersin kehitys jatkui. Yhdysvaltojen olympiakarsinnoissa hän teki välierissä ennätyksensä 44,95 ja juoksi finaalissa taas uuden ennätyksensä 44,86. Olympialaisissa Babers paransi toisissa alkuerissä ennätyksensä lukemaan 44,75 ja voitti lopulta finaalin ajalla 44,27. Vielä loppusuoran auetessa Babers oli vasta neljäntenä. 4×400 metrin viestissä Babers juoksi kolmannen osuuden seuraten Australian Gary Minihania loppusuoran alkuun, jossa meni ohi ja toi kapulan vaihtoon noin kymmenen metrin etumatkalla. Ankkuri Antonio McKay ei pettänyt ja Yhdysvallat voitti kultaa ajalla 2.57,91.


title: Alonzo Babers

text: Los Angelesin olympialaisten aikaan Babers oli kadettikoulusta valmistuttuaan ilmavoimien luutnantti. Vain kuukausi olympialaisten jälkeen Babers aloitti lentokoulutuksen ja päätti urheilu-uransa. Hän työskenteli aktiiviupseerina vuosina 1983–1991 ja on edelleen ilmavoimien reserviläinen. Nykyään hän lentää Boeing 777 -koneita United Airlinesin palveluksessa.


title: Bunpei Shiratori

text: Bunpei Shiratori (s. 1967) on Kahjot ninjat -sarjan tähdistön jäsen. Ammatiltaan hän on hoitoalan työntekijä. Hän debytoi yhdeksännessä kilpailussa ja epäonnistui kaarevalla seinällä. Kymmenenteen hän ei osallistunut ja yhteentoista hän pääsi toiselle tasolle. Ainoa kerta jolloin hän pääsi finaalin oli heti seuraava kisa, mutta häneltä loppui aika köysikiipeilyssä.


title: Bunpei Shiratori

text: Shiratorilla on oma täysimittainen harjoittelurata kotipihallaan, jossa myös vastaavan amerikkalaisen sarjan finalistit ovat käyneet harjoittelemassa. Lisäksi Shiratori teki historiaa Kahjojen Ninjojen 21. kisassa pääsemällä kaikkien aikojen toiseksi vanhimpana toiselle tasolle.


title: Bunpei Shiratori

text: Bunpei Shiratorin suoritukset:


title: Jukka-Pekka Annala

text: Jukka-Pekka Annala (s. 30. kesäkuuta 1967) on tamperelainen TV-psykologi, entinen jääkiekkovalmentaja, rekrytointiammattilainen ja Rekrytointipalvelu Sihti Oy:n omistajayrittäjä. Annala toimi myös yrityksen toimitusjohtajana vuoden 2012 elokuuhun saakka, jonka jälkeen Sihdin toimitusjohtajana on työskennellyt Jarno Kolehmainen. Vuonna 2013 Annala palasi takaisin Sihdin toimitusjohtajaksi.


title: Jukka-Pekka Annala

text:
J-P Annala on työskennellyt rekrytoinnin parissa vuodesta 1997 lähtien. Vuoden 2009 alussa Annala perusti Jori Vileniuksen kanssa Rekrytointipalvelu Sihti Oy:n.
Sihti on voimakkaasti kasvanut ja alan käytäntöjä muuttanut yritys, joka tarjoaa sekä henkilöstövuokrauksen että rekrytoinnin palveluja.


title: Jukka-Pekka Annala

text:
Jukka-Pekka Annala on vaikuttanut myös suomalaisessa jääkiekossa. Hän on pelaajauransa jälkeen (JoKP 1986–1987; Ilves A-juniorit 1987–1988; Salon Hokki 1988–1990; TuTo 1990–1993, Kokkolan Hermes 1993–1994) työskennellyt päävalmentajana seuratasolla (Hermes A-juniorit 1994–1995, Hermes edustusjoukkue 1995–1997) ja juniorimaajoukkueissa (SJL 1997–2008).
Kaudella 2002–2003 J-P Annala työskenteli Ilveksen SM-liigajoukkueessa toisena valmentajana lokakuun lopusta lähtien yhdessä Teijo Räsäsen kanssa.


title: Jukka-Pekka Annala

text: Annala on toiminut Suomen Jääkiekkoliiton nuorisomaajoukkueissa seuraavissa tehtävissä:


title: Jukka-Pekka Annala

text: Valmennustehtävien lisäksi Jukka-Pekka Annala on osallistunut Jääkiekkoliiton valmentajien koulutusjärjestelmän kehittämiseen ja valmentajien kouluttamiseen vuosina 1997–2008. (Nuorten Valmentajien Tutkinto NVT; Jääkiekkovalmentajan Tutkinto JVT; Huippuvalmentajatutkinto HVT, sekä Ammattivalmentajatutkinto AmVT ja Valmennuspäällikkö -koulutus 2008).


title: Jukka-Pekka Annala

text: Jääkiekkoon liittyviä erityiskoulutuksia Jukka-Pekka Annala on toteuttanut aiheista "Ottelun aikainen pelinjohtaminen" ja "Psyykkinen valmennus jääkiekossa". Hänen Pro Gradu työnsä Turun Yliopiston Psykologian laitokselle vuonna 1995 oli otsikoltaan "Huipputason jääkiekkoerotuomareiden toiminta- ja ajattelustrategiat". Lisäksi Annala on ollut kutsuttu "Key Note Speaker" kahdessa kansainvälisessä jääkiekkoa koskevassa seminaarissa.


title: Jukka-Pekka Annala

text:
Jukka-Pekka Annala oli mukana YLE TV 2:ssa nähdyssä "Suhdekorjaamo" -sarjassa psykologin ja asiantuntijan roolissa syksyllä 2008 ja 2010. Toisena asiantuntijana sarjassa oli psykologi Mirjami Mäkelä. Sarjan tuottajana oli Ari Meriläinen ja toimittajana Jussi Jormanainen.
Tammikuussa 2012 TV 2:ssa alkoi sarjan toinen tuotantokausi.


title: Rock Band 2

text: Rock Band 2 on EA Distribution julkaisema ja Harmonix Music Systemsin kehittämä rytmipeli, joka on jatkoa pelille "Rock Band".


title: Rock Band 2

text: Peli julkaistiin Xbox 360:lle 14. syyskuuta 2008, PlayStation 3:lle 19. lokakuuta 2008 sekä PlayStation 2:lle ja Wiille 18. marraskuuta 2008.


title: Rock Band 2

text: "Rock Bandin" tapaan pelissä muodostetaan oma virtuaaliyhtye, jossa neljä pelaajaa voi soittaa eri instrumentteja tai laulaa (kitara, rummut, bassokitara ja laulu). Pelille on julkaistu jatko-osa, "Rock Band 3".


title: Rock Band 2

text: "Rock Band 2":ssa soitetaan kitaralla, rummuilla ja bassokitaralla. Pelaajat seuraavat ruudulla näkyviä nuotteja ja painavat samalla nappeja. Pelissä on myös laulu. Pelissä voi joko pelata yksinpeliä tai moninpeliä. Pelissä on neljä vaikeusastetta: Easy (helppo), Medium (keskitaso), Hard (vaikea) ja Expert (asiantuntija). Rummuilla pelaaminen tapahtuu samalla tavalla ruudulla näkyvien nuottien mukaan rumpujen ja pedaalin hakkaamisella. Laulamisessa seurataan ruudulla vaakasuoraa sanastoa.


title: Rock Band 2

text: "Quick Play" -muodossa valitaan yksinkertaisesti biisilistalta yksi tai useampi biisi, jonka haluaa soittaa yksin tai kaverien kanssa. "World Tour" -muodossa pelaajat voivat luoda oman bändin virtuaalihahmoista, joita voi muokata esimerkiksi ostamalla vaatteita ja muokkaamalla kampausta. World Tour -muodossa pelaajia palkitaan edistymisellä uusilla keikoilla ja faneilla, millä saa avattua lisää keikkoja. Bändille voi myös palkata managereja, jotka antavat bonuksia tiettyihin ominaisuuksiin, kuten palkkaan ja fanien määrään. "Training (harjoittelu), missä pelaajaa opastetaan pelaamiseen. "Score Duel" ja "Tug of War" ovat moninpelimuotoja, missä pelaajien on saatava vastustajaansa isommat pisteet tai yhdessä saada mahdollisimman hyvät pisteet.


title: Rock Band 2

text: "Rock Band" -pelisarjan Xbox 360-, PS3-, Wii- ja PlayStation Portable -versioissa voi ladata rahaa vastaan tai ilmaiseksi lisää kappaleita pelin nettikaupasta, joka tunnetaan nimellä Rock Band Store. Nettikaupassa voidaan käyttää samaa valuuttaa kuin konsolin omien palvelujen kaupoissa, kuten Microsoft Pointseja. Kappaleita voi ostaa yksittäin, biisipaketteina ja kokonaisina albumeina. Ostetuille kappaleille ei ole hyvitystä.


title: Rock Band 2

text: "Rock Band 2" sai hyvää kritiikkiä arvostelijoilta. 1UP.comin arvostelussa kehuttiin peliä ja todettiin pelin olevan "systeemin päivitys". Pelit antoi 92 pistettä ja sanoi pelin olevan "Rokkikuninkaan varmisteleva vuosipäivitys". Peli myi 1.7 miljoonaa kappaletta vuoden 2008 loppuun mennessä. Noin puolet kilpailijansa "in määrästä.


title: FAW Premier Cup

text: FAW Premier Cup on Walesin jalkapalloliiton järjestämä cup-muotoinen jalkapallokilpailu. Cup perustettiin vuonna 1997, kun Englannin sarjoissa pelaavat kovatasoisimmat walesilaisjoukkueet eivät enää saaneet osallistua varsinaiseen kansalliseen cup-kilpailuun Walesin cupiin.


title: FAW Premier Cup

text: Alun perin cupiin osallistuivat kolme Englannin liigatasolla pelaavaa walesilaisjoukkuetta (Cardiff City, Swansea City ja Wrexham), Merthyr Tydfil sekä neljä Walesin liigan joukkuetta. Kauteen 2001/2002 Merthyr Tydfil osallistui cupiin joka kerta, kun kahta muuta Englannissa liigatason alapuolella pelaavaa walesilaisjoukkuetta, Newport Countya ja Colwyn Bayta, ei kutsuttu mukaan. Sittemmin cupiin on osallistunut kyseisistä kolmesta joukkueesta parhaiten sijoittunut, joka Colwyn Bay ei ole yhdelläkään kertaa ollut.


title: FAW Premier Cup

text: Kaudella 2004/2005 cup laajennettiin kuudentoista joukkueen kilpailuksi. Mukaan otettiin kolme walesilaista Englannin liigaseuraa (Cardiff, Swansea ja Wrexham), Walesin liigan kymmenen parasta joukkuetta, kaksi parasta joukosta Newport County, Merthyr Tydfil ja Coldwyn Bay, sekä Walesin cupin voittaja.


title: FAW Premier Cup

text: Vuonna 2007 välierien häviäjäjoukkueet saivat 25 000 puntaa, loppuottelun hävinnyt osapuoli 50 000 puntaa ja osan TV-sopimusrahoista, ja voittaja 100 000 puntaa. Kaudella 2008/2009 cupia ei pelata BBC Walesin vetäydyttyä sponsoroimasta tapahtumaa.


title: Pauldingin piirikunta (Ohio)

text: Pauldingin piirikunta on piirikunta Ohiossa, Yhdysvalloissa, joka on nimetty John Pauldingin mukaan. Sen suurin kylä on Paulding.


title: Pauldingin piirikunta (Ohio)

text: Pauldingin naapuripiirikuntia ovat Defiance pohjoisessa, Putnam idässä, Van Wert etelässä ja Indianan puolella Allenin piirikunnat.


title: Pauldingin piirikunta (Ohio)

text: Piirikunnassa oli vuoden 2010 väestönlaskennassa 19 614 ihmistä. Etniset ryhmät jakautuvat valkoisiin, joita on 96,8%, mustiin (1,1%), alkuperäisamerikkalaisiin (0,4%) ja aasialaisiin (0,2%).


title: Pauldingin piirikunta (Ohio)

text: Kotitalouden mediaanitulo on 43 683 dollaria ja köyhyysrajan alapuolella oli 13,5% väestöstä 2007–2011 välisenä aikana.


title: Neustria

text: Neustria (”Uusi maa”) oli 500–700-luvuilla frankkien valtakunnan läntinen osa. Se oli itsenäinen kuningaskunta, jonka pääkaupunkina oli Soissons. Neustria muodostui vuonna 511, kun valtakunta jaettiin Klodvigin kuoltua tämän poikien kesken.